«Ютқазмадим, ютмадим ҳам» | behzodfazliddin.uz\nАдабиётшунос Мирзааҳмад Олим билан суҳбат\n– Фаррух, сиз Бухорога келиб, «JannatMakon» журнали учун суҳбат уюштирмоқчи эканингизни телефон орқали айтганингиздан кейин, биласизми, нималарни ўйладим? Келинг, айримларини айтай: – «Эҳ, Фаррух, Фаррух… Нега суҳбат учун мени танладингиз-а? Журналнинг айрим сонларини ўқидим. Унда чиққанларнинг кўпи – биздан кўра машҳурроқ, ҳаётда кўп орзуларига эришган, кўп имкониятларини юзага чиқара олган, руҳияти соғлом одамлар. Мен бу андазаларга унча мос келмайман. Менда кўзни қамаштирадиган шуҳрат ҳам, қўша-қўша даражаю унвонлар ҳам, турли халқаро танловларнинг диплому ёрлиқлари ҳам йўқ. Мен одатдаги қолиплар билан қараганда бир фан номзоди, доцентман; Бухоро давлат университети ва вилоят педагог ходимларни қайта тайёрлаш ва малакасини ошириш институти мударрисиман; ҳар неча йилда ўн-ўн бешта ғазал ёзадиган бир ҳавасманд шоир ва Абдулла Ориповнинг номаълум одамига ўхшаган ўзига хосроқ шахсман, холос».\n– Мирзааҳмад ака, лекин биз Сизни барибир ўз соҳасида тинимсиз изланаётган, мустақил нигоҳга эга, бир-бирига ўхшамаган китоблар яратаётган, қизиқиш доираси кенг адабиётшунос, тўғрироғи, филолог олим сифатида биламиз.\n– Тўғри, республика матбуотида, Россия ва Эрон журналларида анча-мунча илмий мақолаларим, адабиётшунослик ва тилшуносликка оид китобларим, шеърий тўпламим чоп этилган. Аммо Тошкент давлат университетининг ўзбек филологияси факультетида ўқиб юрган ва уни битирган вақтларимда орзуларим ҳозирги эришганларимдан баландроқ эди. Аввалига номзодлик диссертациясини Москвага бориб ёқлаш ва фикримни ўша минбардан туриб ифодалаш истаги билан пайт пойлаб юрдим. Шу мақсадда Москвага – Максим Горький номидаги Жаҳон адабиёти институтига қайта-қайта бордим ҳам. Лекин ўзим уларнинг талабларига тўлиқ жавоб беролмадим, шу ҳолимда истиқболни ўйлаб мени қўллайдиган одам тополмадим. Бундайроқ бирор ишга илиниб бўлса-да, Москвада қолмоқчи бўлдим. Лекин молиявий-иқтисодий муаммолар, яшаш жойи масаласи ҳар қадамда бўғзимдан олаверди. Оилада тўққиз фарзанд эдик. Дадам: «Ўғлим, Тошкентда бўлсангиз, бизлар сизга ажрата оладиган пулга ҳам бориб-келасиз, ҳам бир-икки ой яшайсиз, Москвада бўлсангиз, ўша пул фақат йўл харжингизга кетади. Ўйлаб кўринг», дедилар. Мен қанча вақт, қанча энергия, қанча маблағ сарфлаб, бошимни эгиб натижасиз қайтиб келдим (лекин пушаймон қилмайман: нималарнидир кўрдим, ҳаётий тажриба тўпладим).\nКейин Олий аттестация комиссияси низомида тўғридан-тўғри докторлик диссертациясини ёқлаш мумкинлиги ҳақидаги моддани топдим. Шундай қиламан ва ерпарчин бўлган репутациямни тиклайман, деб ўйлаб, уч-тўрт йил қаттиқ ишладим. Номзодлик диссертацияси учун тасдиқланган «Ҳозирги ўзбек адабиётида пафос муаммоси» мавзусида тўртта катта бобдан иборат, 300 бетдан ортиқроқ ҳажмдаги бир иш ёздим. Йирик адабиётшуносларимиз Бахтиёр Назаров, Нажмиддин Комилов, Баҳодир Саримсоқов, Наим Каримов, Тўра Мирзаев, Эрик Каримов, Салоҳиддин Мамажоновга ўқитиб олдим. Улар ишни маъқулладилар, лекин тўғридан-тўғри докторлик диссертацияси сифатида муҳокамага қўйиш масаласига келганда ҳеч ким мени қўллаб-қувватламади. Наим Каримов домла бундан бирор натижа чиқариш қийинлигини ётиғи билан тушунтирди. Нажмиддин Комилов билан раҳматли Ғайбулла Саломов: «Бошқа томонлари ҳал бўлса, ҳамма расмий жараёнларга бориб, тоғдай бўлиб ўтирамиз, ҳимоя қиламиз», дейишди. Қолган баъзилар: «Олдин буни номзодлик диссертациясининг ҳажмига солиб келсин», деб зарда билан ишни кимлардир орқали қўлимга қайтариб беришди.\nМен осмоний интилишлари ернинг ҳавосини олган катталар томонидан маъқулланмаган, қадрланмаган ёш бола каби, чизган сурати шляпа эмас, филни ютган илон эканини катталарга тушунтиролмай хуноб бўлган Кичкина Шаҳзода каби (Антуан де Сент-Экзюпери) аразладим. Икки йил ишни ташлаб қўйдим. Сўнг Тил ва адабиёт институтининг собиқ директори, филология фанлари доктори, профессор Тўра Мирзаев мени уришиб, муросага чақирди, «150 бетча қисмини номзодлик диссертацияси сифатида ёқла, у ёғига худо – подшоҳ», деди. Истар-истамас номзодлик диссертациясини ёқладим…\nБуларнинг ҳаммаси айтишга осон, Фаррух. Шу йиллар давомида мен қисмат билан олишдим. Бир ватанли, яъни уй-жойли бўлгунча мусофирчилик, уйсизлик машаққатларини бошдан кечирдим; худонинг нури акс этган минг бир хилқатга нигоҳим тушиб кўзларим тинди, кўпинча улардан оддий бир меҳрни, эътиборни ҳам тополмай эзилдим; одамни фақат тайёр андазалар билан, умрни реал амалий ютуқ билан ўлчайдиган қанча одамларнинг наштардан ҳам баттарроқ таъна-маломатларига нишон бўлдим; гоҳо кўнгилдаги дардларимни айтишга бир ҳамдард ҳам тополмадим; гоҳо асабийликдан, турмуш йўлга қўйилмаганидан соғлиқ издан чиқди… (Султони Соҳибқирон узугига ёздирган «Ин ҳам мегузарад» («Бу ҳам ўтади») деган сўзларда ҳикмат кўп экан.) Шу боис башар тарихини игнанинг кўзидан ўтказиб, нимадир хулосаларга келган, Наполеон бўлишни орзу қилиб ишга киришган, лекин сариқ чақалик ютуққа эришолмай ўзини қора курсида кўрган Родион Раскольниковнинг (Фёдор Достоевский, «Жиноят ва жазо»), қалби ва имкониятларини энг зор вақтида ҳис этмагани учун энди унга кулиб боқаётган дунёдан ҳам воз кечган Мартин Иденнинг (Жек Лондон, «Мартин Иден»), 83 кун денгизда оч кезиб балиқ овлаган, лекин акуланинг қуруқ суяклари билан қирғоққа қайтган балиқчи чол Сантьягонинг (Эрнест Ҳемингуэй, «Чол ва денгиз»), жаннат мисол деб тасаввур қилинган Америкага бориб, бир неча паразит «жонивор»нинг тўрига илинган ва бу чангалзордан чиқиш йўлини тополмаган Карл Россманнинг (Франс Кафка, «Америка»), не азобда қанча шогирднинг саводини чиқарган, лекин оқибат оёқлар остида хор бўлган Дуйшэн Таштанбек ўғлининг (Чингиз Айтматов, «Биринчи муаллим»), осмонларни орзу қилиб, ўзида шунга яраша нимадир асослар ҳам топиб, охири портлаган поезд вагонлари ёнида қорга кўмилиб қолган Раҳимжон Саидийнинг (Абдулла Қаҳҳор, «Сароб») ва бошқа, ва бошқа юзлаб мураккаб қаҳрамонларнинг дунёсини тушуниш мен учун бироз осон бўлса керак.\nКучлилар, ғолиблар, машҳурлар, соғломлар, бахт, давлат ва омад кулиб боққанлар… Лекин улар ёнида қанча улуғ қадриятларни ўзида ташиган, Худонинг нуридан бебаҳра бўлмаган кучсизлар, мағлублар, тақдир зарбаларига, қазо ва қадар билан боғлиқ ҳақсизликларга дуч келган шикаста қалблар бор. Кўпинча ҳар икки жиҳат бир сиймода тажассум ҳам топади: хор-зорликда умри поёнига етган Исмоил ал-Бухорий, ноқобил фарзанд қутқусига дуч келган Мирзо Улуғбек, ватандан айро тушган Мирзо Бобур, бевақт хазон этилган Моҳларойим Нодира, дор йиғочига бўйнини тутган Бобораҳим Машраб…\nАйтмоқчиманки, оламошуб ютуқлар, ғалабалар – яхши нарса. Лекин санъаткор, олим, журналист, ҳар қандай зиёли ва ҳар қандай фикрловчи инсоннинг нигоҳи, таҳлил назари олдида фақат зафарлар эмас, бор бўй-басти билан яхлит олинган ҳаёт тургани яна ҳам афзалроқ. Ҳаёт эса, мен учун энг эъзозли ёзувчилардан бири Габриэл Гарсиа Маркес «Бузрукнинг кузи» романи ниҳоясида ёзганидек, «оғир ва тез оқиб ўтгувчидир, бошқачаси эса йўқ».\nII. БИР МУЖИБ САВДОЙИЛИК\n– Сиз билан икки-уч кундан бери гурунглашиб сездимки, феъл-атворингизни «мулойимлик тагидаги саркашлик» деб таърифлаш мумкин. Яна, шоирлик табиатидан ҳам бенасиб эмас экансиз. Айтганча, «Барча карвонлар кетибдир» шеърий тўпламингиз эълон қилинган-ку…\n– Ҳа, бадиий ижод деган савдойиликдан ҳар ҳолда йўқ эмас. Мактаб даврида шоир бўлиш истагим кучли эди. Чекка қишлоқдан туриб юборган шеърларим «Гулхан» журналида, ёшлар газеталарида ва маҳаллий матбуотда босилиб чиққан. Талабалик даври тугагач, кўпроқ ғазал, баъзан рубоий машқ қилдим. Охирги сафар ижодга ўтирганимда ҳар хил йўлдаги (аруз, бармоқ, сарбаст) шеърлар ёздим. Лекин мен ҳар неча йилда бир чилла ўтириб, насиб этганича шеър ёзаман, кейин неча йиллик самарасиз танаффус бошланади. Энди ҳозир, бир қўлим бўшаса, бадиий ижод билан бир неча йил астойдил шуғулланаман, деган фикрми, хомхаёлми бор.\nХўш, бадиий ижод деган оламга ҳар ҳолда дахлдор бир одам сифатида мен кимман? Қайси йўлдаги одамман? Бунга жавоб тариқасида битта шеъримни келтиришим мумкин:\nНогоҳ тортиб олиб қаламим кимдир,\nМўйқалам тутқизса қўлга, барибир\nМен мольберт ёнидан кетмай бир умр\nҒамнинг суратини чизардим.\nШодон болаликни куйламаган ким?!\nБундай қўшиқларга мафтун бўлиб жим,\nМен гўдак кўзида қотган бир чизим\nНамнинг суратини чизардим.\nБир улуғ туйғу бор, мангу сўлмаган,\nЭҳ-ҳе, кимлар унга банди бўлмаган,\nМен жонни кул қилиб чўғи ўлмаган\nДамнинг суратини чизардим.\nБир улуғ йўлдир бу – сабринг синовчи,\nГоҳ мункиб йиқилар йўлда йўловчи,\nМилтиллаб шунда ҳам кўкка чорловчи\nШамнинг суратини чизардим!\nБадиий ижод билан боғлиқ изланишлар ҳақида ҳозирча бошқа ҳеч нима айтмоқчи эмасман.\nIII. МАНГУ БЕДОР ДОСТОЕВСКИЙ\n– Мирзааҳмад ака, биласизми, бизда ҳам, дунёда ҳам қандайдир достоевскийпарастлик эпидемияси тарқалгандек туюлади менга (худди классик романлардаги наполеонпарастликка ўхшаш). Сиз ҳам бу буюк ёзувчи ҳақида «Қуёш қораймас» номли бир мақола ёзган экансиз, ўз вақтида анча шов-шув бўлган, деб эшитамиз. Бу мавзуда қўлингизга қалам олишга мажбур қилган сабаб нима? Бир даҳо санъаткор ҳақидаги фикрларингизни юбилей муносабати билан айтиб олиш истагими ёки Достоевскийга муносабатингизнинг илдизлари чуқурроқми?\n– Иккинчиси асосийроқ, албатта. Достоевскийнинг айрим асарлари билан талабаликнинг I курси тугагач, Россиянинг Новгород шаҳрида қурилиш отрядида юрган вақтимиз танишдим. Бирдан хира кўзларим очилиб, олам ёришгандек ёки болаларча содда, зоҳирий нигоҳим тиниқиб, ботиний нигоҳга айлангандек бўла бошлади. Кейин унинг бошқа асарларини, у ҳақдаги жилд-жилд китобларни изладим, топдим, ўқидим. «Унинг жинниси фақат менмикинман?» деган саволга ҳам жавоб топдим. «Жаҳоннинг энг улуғ олими» дея эътироф этилган Алберт Эйнштейннинг, улуғ файласуфлар Фридрих Ницше ва Зигмунд Фрейднинг, физиолог олимлар Алексей Ухтомский, Иван Павлов ва Владимир Бехтеревнинг, улуғ педагог Василий Сухомлинскийнинг, қанчадан-қанча сиёсий арбоблар, ҳуқуқшунос, криминалист олимлар ва санъаткорларнинг у ҳақдаги юксак эътирофларига шоҳид бўлдим. Бир нарсани билдимки: биринчидан, Достоевскийнинг ашаддий мухлиси бўлганларнинг кўпи XX аср цивилизацияси устунлари ҳисобланади; иккинчидан, Достоевскийнинг номини Ҳомер, Данте, Шекспир, Гёте, Балзак ва Лев Толстой каби даҳолар билан бир ўринда тилга олиш чинакамига уларнинг иззат-нафсига тегиб кетади. Улар Достоевскийни даҳо санъаткор деб эмас, даҳолар даҳоси деб биладилар. «Нега унда инсоният деярли тўлиғича шу фикрда эмас?» деган саволга «Ҳали башарият бу даражага етиб келмаган», дея жавоб берадилар.\nМен ушбу фикрларни ўз кўнглимда бўлган, лекин ҳали пишиб етилиб, сўз либосига кириб улгурмаган мулоҳазалар деб қабул қилдим.\nАдашмасам, III курсда ўқирдик, курсдошимиз Нурилла ака Отахонов (Нуруллоҳ Муҳаммад Рауфхон) Достоевскийга ихлосимни кўриб, менга Михаил Бахтиннинг «Проблемы поэтики Достоевского» китобини ўқишга берди. Мен китобга шундай маҳлиё бўлиб қолдимки, қайтаришни истамадим. Охири уни Алексей Толстойнинг «Сарсонлик-саргардонликда» романига алмашдик.\nКейин Бахтин билан кенгроқ танишишни бошладим. Унинг қанақа улуғ олим эканини билдим. У ҳақда ҳам ёздим, мақолаларидан таржима қилдим.\nЭнг муҳими, Бахтин Достоевский яратган ҳаёт моделининг инсоният бадиий тафаккури тараққиётидаги бениҳоя улуғ кашфиёт, асрлар давомида тайёрлаб келинган инқилобий янгилик эканини очиб берган. Буни полифония ёки полифоник тафаккур деб атаган. Одатда ҳар Қандай катта ёки кичик, муҳим ёки номуҳим воқеа-ҳодиса тасвирланса, унинг асосида охир-оқибатда бир кишининг – муаллифнинг умумий дунёқараши, ҳаётга муносабати ётади. Ҳолбуки, ўша воқеа-ҳодисада бир неча онг иштирок этиши мумкин. Энди тасаввур қилинг, ҳар битта онг ўз нуқтаи назарини тўлиқ ифода этиб, ҳар бири ўзаро бир-бири билан ва ҳатто муаллиф нуқтаи назари билан чинакамига олишсин, китобхонга ўз идеологиясини тушунтириш ва юқтиришга ҳаракат қилсин. Дунё дунёлигича, минг бир овози билан кўз олдимизда намоён бўлсин. Достоевский яратган ҳаёт модели ана шу!\nДунё бепоён, нуқтаи назарлар чексиз. Кимдир Достоевский акс эттирган оламни хуш кўрмаслиги, ҳатто унда ўзини ёмон ҳис қилиши мумкин. Лекин шунда ҳам Достоевский яратган ҳаёт модели ўз қадр-қимматини сақлаб қолаверади. Ёзувчини хуш кўрмаган одам ҳам ундан ўрганиб, оламни шундай полифоник акс эттиришга, полифоник тушунишга интилса, ҳаёт ҳақиқати шак-шубҳасиз тўлароқ очилади.\nДостоевскийни ўқиш менинг ижодкор бўлиш истакларимга ҳам таъсир қилган. Мен ҳар битта ташвишим учун биттадан хизматкор тайин қилинганда, бор кучим фақат ижодга бахшида этилганда ҳам, Достоевскийдек санъаткор бўлиш мумкинлигига, умуман, бошқа кимнингдир ҳам ўша уфқларга кўтарила олишига ишонмайман. Бу фикрни замонавий рус ёзувчиси Валентин Распутин ошкора, рўй-рост ёзган ҳам.\nIV. БИР ПАЛАКДА ҲАР ХИЛ ҚОВУН\n– Укалар одатда акаларнинг ортидан эргашади. Оилада кичикларнинг дунёқараши шаклланишида катта фарзандларнинг таъсири кучли бўлади. Аммо бир қориндан талашиб тушган Султонмурод Олим ва Мирзааҳмад Олим шахс сифатида ҳам, адабиётшунос сифатида ҳам бир-биридан кескин фарқ қилади, дейишади…\n– Аввало, бир нарсани айтиш керак. Султонмурод акам қайсидир маънода устозларимдан бири бўлади. У кишидан кўп нарса ўрганганман. Лекин, шу билан бирга, болалик ва ўсмирликда, ундан кейинги даврларда дунёмиз бошқа-бошқа бўлганидан талай зиддиятлар келиб чиқди. Мен романтикроқман, мушоҳада тарзига кўра эстетик, ижтимоий мансубиятига кўра аристократик, миқёсига кўра умумбашарий қадриятларга ўчроқман. У киши, назаримда, жуда ҳам ўткир реалист, прагматик, оммапарвар ва, аввало, миллий менталитетдан келиб чиқадиган одам.\nУ киши билан тўқнашувларнинг ўзидан ҳам кўп азият чекдим. Баъзан ишларим чаппасига кетганида: «Акам барибир менга нималарнидир ўргатган, қарши бораётганим худога хуш келмадимикин», деб ўйладим. Алалоқибат, бир кун қатъий қарорга келиб, оппозицияни тўхтатдим. Акам нимани қандай талқин қилса, зоҳиран маъқулладим, кўпчилик кўзи билан қараганда, ўша нуқтаи назардан у киши ҳақ эканини тан ҳам олдим. Ўз ҳақиқатларимни ўзим учун, ўз даврам учун кўнгилда асрадим. Муносабатлар, назаримда, изга тушди.\nV. ОЁҒИМИЗДАГИ ТУШОВЛАР\n– Фаҳмлашимча, сиз севган қаҳрамонларнинг кўпчилиги мавжуд қолиплар билан келиша олмайдиган, стереотипларни бузишни, жорий тартибларни ўзгартиришни хоҳловчи образлар. Ўзингиз бугунги муҳитимизда қандай ҳолатлар билан келиша олмаймиз?, янада олдинга кетишимиз учун қандай тушовлар банд этган оёқларимизни?\n– Бизда бугун адабиёт ва санъат билан, адабиёт ва санъат илми билан, бошқа гуманитар фанлар ва, келингки, фалсафа билан дунёга чиқишимиз учун имкониятлар кўп. Лекин унга тўғаноқ бўладиган, минг-минглаб онгларга вирус юқтириб улгурган жиҳатларимиз ҳам бор.\nКант ёки Гегелни, Достоевский ёки Фолкнерни, Фрейд ёки Ницшени, Камю ёки Кафкани, Жойс ёки Прустни билмаган ўзбек зиёлилари даврасида улар ҳақида гапирсангиз, нохуш ҳолат юзага келиши мумкин. Сизга истеҳзо қилиб, юзингизга ёки изингиздан «Ҳавойи гапларни гапиргунча олдин номзодлик ёки докторлик диссертациянгни ёзмайсанми?!» дейди, сизни ёт унсурдай билиб ер остидан соянгизни қириб юради. Ахир, сиз бу гапни кимгадир иддао қилиш, кимнингдир иззат-нафсига тегиш учун айтмагансиз-ку! Нега ҳар бир гапни маломатдай қабул қилиш ва унга, уни айтганларга қарши салиб юриши очиш керак?! Бу аҳволда елкамизга офтоб, кўкрагимизга шамол тегиши қийин. Битта мурғак камолга мингта пихини ёрган завол ғайришуурий равишда бирлашиб ҳужумга ўтса, оқибат нима бўлиши аён-ку!\nАдабиётшунослик соҳасида ҳам дадилроқ қадамларни хушламаслик ҳолатлари кўп. Бир сафар оддийгина «Навоий ва Бобур ижодида Ренессанс даври белгилари», «Бобурнома»да инсон концепцияси» деган мавзуларда иш ёзиш истаги айтилганда, «Ўриснинг ёки Ғарбнинг катта-катта олимлари қўядиган масалалар-ку булар!» деб эътироз билдиришди. Кўпчилик бир овоздан маъқуллади. Демак, шундай ақида борки, биз кичикроқ, одмироқ масалалар ҳақида ўйлашимиз ва ёзишимиз керак, каттароқ, фундаменталроқ масалаларни катта халқларнинг олимлари ўрганади.\nАтроф-муҳит бизни ақлу идрокимизга, қалбу шууримизга, илму ижоднинг ўз пиллапояларида эришган даражамизга қараб баҳоламайди. Қулоғимизга тез-тез чалиниб турадиган баъзи репликаларни айтай: «Сиз қаерда ким бўлиб ишлайсиз? Бошлиқмисиз, ўринбосарми ёки оддий ходимми? Ҳали ҳам ўринбосарми? Кўп қаватли уйда турасизми ёки ҳовлидами? Ҳовлида бўлса – зўр, кўп қаватли уйда – тузук, ижарада бўлса-чи? Ижарада? Даҳшат! Номзод, доцентмисиз ёки фан доктори, профессорми? Чет мамлакатлардан қайсиларида бўлгансиз? Америкада? О, қойил! Машинангиз борми? Маркаси қанақа? Ишқилиб, «иномарка»ми?»\nИжтимоий психология ва ижтимоий онг янги миқёсларга кўтарилмаса, ҳозирча бу лабиринтлардан чиқиб кетиш қийин.\nАйтаверсам, гап кўп, Фаррух. Менинг ичим бунақа гаплардан тўлиб кетган. Бир улуғ шоиримиз: «Мен ичимдагини тўлиқ тўкиб солишим учун «Хамса»дай асар ёзишим керак», деган экан. Бунақа гап менга ярашмаску-я, аслида, мен ҳам шундай десам бўлади.\nVI. ЯНА БИР ОҒРИҚЛИ МАСАЛА\n– Боя айтганингиз – полифоник тафаккур ҳаммага эмас, фақат ўша Достоевскийдек даҳо зотларгагина насиб этади-да. Фаолиятда ҳам шундай: қамровнинг кенглиги юксак истеъдоддан, айни пайтда, одамнинг ожизлигидан бўлиши мумкин. Шу боис ўтмишда яшаган шахсларнинг, масалан, Алишер Навоийнинг ушбу хислатини кўкка кўтариб мақтаймиз-у, замондошимизга торгина бир йўналишда ижод ёки илм қилишни маслаҳат берамиз…\n– А, бу яна битта оғриқли масала. Номзодлик диссертациясини адабиёт назарияси ва замонавий ўзбек адабиёти ихтисосликлари бўйича ёқлаганман. Туя гўшти еб ётган докторлик диссертациямнинг мавзуси ҳам адабиёт назариясидан. Университетда жаҳон адабиёти тарихи фанидан ҳамда адабиёт назарияси ва мумтоз адабиётга дахлдор махсус курслардан дарс бераман. Малака ошириш институтида оддийгина «адабиёт ўқитиш методикаси» деб аталадиган фандан кираман, аммо машғулотларимиз адабиёт назарияси, мумтоз ва замонавий ўзбек адабиёти, халқ оғзаки ижодиёти ва жаҳон адабиёти тарихини ҳам қамраб олади. Тайёрлов курсларида эса тилшунослик ва адабиётшунослик фанларининг барча қисмларини ўзим ўтаман. Илмий ишларим ҳам шу соҳаларнинг гоҳ унисига, гоҳ бунисига дахлдор бўлиб кетаверади.\nФилологиянинг ўз ичидаги ихтисосликлар масаласида озмунча қийналмадим: одамлар мени ва мен одамларни тушунолмаган пайтлар кўп бўлди. Талабалик тугаб, энди иш бошлаганда хайрихоҳ устозимиз Миразиз Миртожиев «Бобурнома» бўйича номзодлик диссертацияси мавзусини олиш учун бир илмий даргоҳ раҳбарига олиб борди. «Қалами келишиб қолган, мақолалари чиққан», деб Фёдор Достоевский, Александр Герцен ва Усмон Азим ҳақидаги мақолаларимни кўрсатди. У одам стоматолог излаб, кардиолог қабулига кириб қолган пациентдай капалаги учиб кетди: «Булар бизнинг профилдан эмас-ку?» деди ва газета-журналларни биз томонга суриб қўйди. Энди, рағбат кутиб турган ёш мутахассиснинг ҳолатини тасаввур қилаверинг!\nЯна бир ғалати тасаввур бор. Илм йўлига кирган одам нимаики қилмасин, номзод бўлиш учун қилиши керак. Номзод бўлгандан кейин эса юрса – докторлик учун юриши, ўтирса – докторлик учун ўтириши, ҳатто йўталса ҳам – докторлик учун йўталиши керак.\nБухорога келгач, кўпчилик мутахассисларнинг аруздан қийналаётганини кўриб, беш-олти ой ўтирдим-да, бу вазнни қандай қилиб осонроқ ўрганиш ва ўргатиш мумкинлиги масаласига бағишланган «Рисолаи аруз» китобини ёздим. Уни кўрган филологлар ҳам, бошқа фан вакиллари ҳам «Докторлик арузданми?» дейишди. Кейин бошқа китоблар чиқди ва ўша савол сал ўзгарган ҳолда такрорланаверди: докторлик морфологияданми, «Бобурнома» тилиданми, лексикологияданми?.. қизиқ, номзод бўлган одам докторлигига бевосита дахли бўлмаса-да, ўз соҳасидаги эҳтиёждан ва кўнгилнинг амридан келиб чиқиб, китоб ёки мақола ёзиши мумкин эмасми?!\n– Соф конъюнктура нуқтаи назаридан сиз танлаган йўлда ютқизиқ кўп бўлиши мумкин. Турли соҳаларга оид асарларни ўқиш, хилма-хил мавзулардаги китоб ва мақолаларни ёзиш, чоп эттириш ташвишлари туфайли докторлик ишингиз кечикканига ачинмайсизми?\n– Йўқ. Ёзилган нарсалар ёзилди, юзага чиқди. Керак деб билган одам вақти билан излаб топар, ўқир. Ўқимаса ҳам, ихтиёри. Лекин мен кўнглим буюргани учун ёзганман. Аксиргиси келган одам аксирса, енгил тортади. Мен ҳам уларни ёзиб, чоп эттириб, енгил тортганман. Қолгани Яратганнинг ҳукмида.\nФилологиянинг ичидаги тор ихтисослик масаласида охирги мулоҳазам шуки, қанча улоқиб юрсам ҳам, кўнглимга энг яқин соҳа – адабиёт назарияси. У билан боғлиқ анча-мунча орзуларим бор. Лекин уларга худо қачон етказади – билмайман. Лекин, ҳар ҳолда, бир ишларга тайёрланиб юрибман.\nVII. КЎНГИЛ АМРИ ВА РЕЖАЛАР\n– Демак, ҳали ката-катта режаларни тузиб қўйибман, денг. Яқин келажакда ижод ва илм аҳлини нималар билан лол қолдиришингиз ҳозирча сир бўлиб тура қолсин… Сиз, умуман, режа асосида иш юритишга, режа асосида яшашга қандай қарайсиз?\n– Улуғ одамлардан – файласуф Иммануил Кант, физиолог Иван Павлов, давлат арбоби Билл Клинтон, шахматчи Гарри Каспаров кўзлаган чўққилари сари қанақа қатъий режа билан интилгани ҳақида ўқиганман, эшитганман. Ўзим кўрган устозларимдан профессор Аюб Ғуломов ва академик Бахтиёр Назаров бутун умрларининг режасини тузиб олгандай иш юритганларига гувоҳ бўлганман. Лекин мен унақа қатъий режа билан ишлай оладиган одамлар тоифасига кирмасам керак. Режаларим кўпинча ҳаётга тўғри келмай қолади. Кўпроқ кўнгилга қараб иш тутаман. Режаларим чилпарчин бўлиб кетса ҳам, босган қадамимдан унча пушаймон қилмайман.\n– Мирзааҳмад ака, мен доим суҳбатдошларимга бир савол билан мурожаат этаман: «Яна қандай гаплар қолиб кетди? Нималар ҳақида гапиргингиз келганди-ю, мен сўрамадим?..»\n– Қайси бирини айтай, Фаррух! Шу ёғи ҳам қандай чиқди – билмайман. Ижоддан, ижодий фикрдан бироз узоқлашганман. Чунки мен кўп касбдошларим қатори йилда қарийб 365 кун ҳали ўқитувчига, ҳали талабага, ҳали ўқувчига дарс ўтаман. Ўзим билмай дарс берувчи бир механизмга айланиб қолмадимми дейман. Бунинг устига, гапларимни ўйлаб олиш учун муҳлат ҳам бермадингиз, шоширдингиз. Суҳбат асносида бошқалардан нолиб юрадиган, ора-орада кишибилмас мақтаниб қўядиган одамдай таассурот қолдирган бўлишим ҳам мумкин. Майли, нимаики бўлса, шу-да. Ўзим ўйлаган ва хаёлимга келган гапларни айтдим. Қолаверса, Сергей Есенин: «Жизнь моя, иль ты приснилась мне» (Ҳаётим, ё сени тушда кўрдимми), деб ёзганидек, мен гоҳо хулосаларимга эмас, ўзимнинг борлигимга ҳам шубҳаланиб қўйишим мумкин. Аслини олганда, ҳозирча дунё – мен учун сир, мен – дунё учун. Ҳали ўрганишим, қайта ўйлаб кўришим, моҳиятини чуқурроқ идрок этишим керак бўлган нарсалар кўп. Ҳали билагимда куч, кўзимда нур, кўнглимда хуруш ва, энг муҳими, миллион-миллион дилларни илитишга етгулик меҳр бордек. Шу боис ҳозир айтганларимни қатъий хулоса деб билмаслик тўғрироқ бўларди…\nСўзимни шеър билан тугатайми? Унда:\nАввало тўрт кўз тугал бўлсин жаҳон айвонида,\nСўнгра бахт ҳам пойидор келсин жаҳон айвонида!\nФаррух ЖАББОРОВ cуҳбатлашди.\nСайт муаллифидан: Мирзааҳмад Олим(ов)ни билганлар уни синчков адабиётшунос, зукко тилшунос ва таржимон, таъби назми ҳам ўзига хос “ўжарфеъл” ажойиб инсон сифатида яхши эслашади. Унинг “Ўзбек адабиётида пафос муаммоси» (1995 йили шу мавзудаги номзодлик диссертациясини ёқлаган), «Бобурнома»да Аллоҳ исмлари ва сифатлари», «Рисолаи сарф ёки анъанавий морфология», «Бобурнома»да қўлланилган синонимлар луғати», «Рисолаи аруз» каби қўлланма ва китоблари, атоқли адабиётшуносларнинг сара асарларидан таржималари, адабиёт назарияси, тилшунослик ва мумтоз адабиёт тарихига доир қатор илмий мақолалари, «Барча карвонлар кетибдир» номли шеърий тўплами чоп этилган.\nОлимнинг асосий меҳнат фаолияти Ўзбекистон Фанлар академияси Алишер Навоий номидаги Тил ва адабиёт институти ва Бухоро давлат университети ўзбек адабиёти тарихи кафедрасида кечди, дейиш мумкин.\nУшбу суҳбат кўпчиликда ажойиб олим ва ўзига хос инсоннинг ижод оламига янада яқинроқ бўйлашга қизиқиш уйғотса, ажаб эмас. Олимнинг охирати обод, руҳи шод бўлиб, эзгу ишлари шогирдлари умрида давом этаверсин, дея дуо қиламиз.\nНаписал: Sayt muallifi // Жамият ва маънавият, Ижод ва эътиқод, Ижод фалсафаси, Моҳият // Август 9, 2018\n← Маҳмудхўжа Беҳбудий. Танқид – сараламоқдур Фикр парвоз истайди →


“Саломатлик” поезди Қорақалпоғистон Республикаси бўйлаб йўлга чиқади « “Sog'lom avlod uchun” ҲҚБХХФ сайти\n“Саломатлик” поезди Қорақалпоғистон Республикаси бўйлаб йўлга чиқади\n2011 йил 15 Sentabrда киритилган. Рукни: Саломатлик поезди, Янгиликлар 1 295 марта кўрилган.\nМамлакатимиз истиқлолининг илк йилларидан бошлаб ўсиб келаётган ёш авлод ҳақида ғамхўрлик кўрсатиш, оналик ва болаликни муҳофазалаш, аҳолининг ижтимоий ҳимоясини кучайтириш ва аҳолининг ижтимоий ҳимояга муҳтож қатламларини ҳар жиҳатдан қўллаб-қувватлаш давлат сиёсатининг устувор йўналишларидан бирига айлантирилган. Кенг кўламли бу вазифаларни муваффақиятли амалга ошириш учун жараёнга нодавлат нотижорат ташкилотларини жалб этиш муҳим аҳамият касб этади.\nРеспубликамизда узоқ йиллардан буён “Соғлом авлод учун” Ҳукуматга қарашли бўлмаган халқаро хайрия жамғармаси муваффақиятли фаолият юритиб келмоқда. Жамғарма ўз Низомида белгиланган вазифалар доирасида муайян йўналишлардаги фаолияти давомида тиббий, гуманитар, спортни ривожлантириш, таълим-тарбия соҳаларида ижтимоий аҳамиятга молик жуда кўп лойиҳаларни жорий этиб, амалда татбиқ қилмоқда.\n“Соғлом авлод учун” халқаро хайрия жамғармаси ҳамда “Ўзбекистон темир йўллари” ДАК томонидан ишлаб чиқилган “Саломатлик” поезди билан боғлиқ тадбирлар лойиҳаси мана бир неча йиллардан буён самарали амалга ошириляпти. “Саломатлик” поезди ҳар йили мамлакатимизнинг энг чекка, экологик жиҳатдан ноқулай ҳудудларига сафарга жўнатилади. Поезд бригадасининг таркибига тиббиётнинг турли йўналишлари бўйича малакали тиббий ходимлар жалб этилади. Бригада аъзолари чекка ҳудудлар аҳолисини бепул тиббий кўрикдан ўтказади.\nБундан ташқари, “Соғлом авлод учун” халқаро хайрия жамғармаси томонидан болаликдан ногиронларга, боқувчисини йўқотган кўп болали оилаларга, шу билан бирга ижтимоий ҳимояга муҳтож аҳолига, жойлардаги тиббиёт муассасалари, мактаб-интернатлар, мактабгача таълим муассасаларига гуманитар ёрдам бериш режалаштирилган. Гуманитар ёрдам юклари турли дори-дармон, тиббий анжом-ускуналар, санитария-гигиена воситалари, ногиронлик аравачалари ва озиқ-овқат маҳсулотларидан иборат. Манзилли гуманитар ёрдам тариқасида озиқ – овқат маҳсулотлари ва ногиронлар учун ногиронлик аравачалари ҳам топширилади. Манзилларда “Соғлом авлод учун” халқаро хайрия жамғармаси қошидаги Тиббий-ижтимоий патронаж бригадасининг ходимлари аҳоли ўртасида соғлом турмуш тарзини кенг тарғиб қилиш мақсадида давра суҳбатларини, учрашувларни ташкил этади.\n“Саломатлик” поездининг галдаги сафари Қорақалпоғистон Республикаси бўйлаб Тошкент – Тўрткўл – Мискен – Тошкент йўналишида бўлади. Мазкур сафарни ташкиллаштириш, хайрия ишларини амалга ошириш борасида халқаро миқёсларда фаолият юритувчи “Амери Керз” (АҚШ) компанияси, “Нестле -Ўзбекистон” қўшма корхонаси, “Ўзфармсаноат” ДАК, “Дори-дармон” АК, “Иффатли келин” нодавлат ўқув муассасаси, “Замона Рано” МЧЖ, “Технофарм” МЧЖ, “Агробиокимё” МЧЖлари ҳомийлик ишлари билан фаол қатнашишди.\n“Саломатлик” поезди жорий йилнинг 17 сентябрь куни пойтахтимизнинг Шимолий вокзалидан йўлга чиқади ва 24 сентябрга қадар жойларда фаолият олиб боради.


Оммавий ахборот воситаларида ногиронлар тимсоли — Nargis.uz\nОммавий ахборот воситалари нафақат жамиятнинг қадриятлар борасидаги қарашларини акс эттиради, балки уларни, жумладан аҳолининг ногиронлар муаммоларига муносабатини ҳам шакллантиради. Афсуски, ОАВ ногиронлар муаммоларига у қадар кўп мурожаат этмайди. Марказий босма ОАВнинг йиллик таҳламларини кўздан кечирсангиз, бор-йўғи ўнтача мақолаларни, шунда ҳам кўпроқ 3 декабрь – Халқаро ногиронлар куни арафасида чоп этилганлигини, кўришингиз мумкин. Журналистлар тайёрлаган материалларнинг аксарияти ахборот характерига эга. Масалан, ЎзА мухбирининг хабари фикримизга мисол бўла олади. Қисқагина хабарда Тошкент шаҳрида «Имконияти чекланган шахсларнинг ҳуқуқ ва қонуний манфаатларини таъминлашда ННТнинг роли» мавзусида «давра суҳбати» бўлиб ўтганлиги, у Ўзбекистон нодавлат нотижорат ташкилотлари миллий ассоциацияси (ЎзННТМА) ҳузуридаги имконияти чекланган шахсларнинг ҳуқуқ ва манфаатларини ҳимоя қилувчи ННТлар кучларини бирлаштириш бўйича Маслаҳат кенгаши томонидан ташкил этилганлиги айтиб ўтилган. Хабарда қайд этилишича: «Нодавлат нотижорат ташкилотлари миллий ассоциацияси кенгаши раиси А.Каримов давра суҳбати ногиронлар муаммолари билан шуғулланадиган нодавлат нотижорат ташкилотларининг долзарб масалаларини муҳокама қилиш, имконияти чекланган инсонларни ижтимоий ҳимоя қилиш соҳасидаги давлат сиёсатининг устувор йўналишларини ўрганиш, шунингдек, миллий қонунчиликни БМТнинг Ногиронлар ҳуқуқлари тўғрисидаги конвенциясига мувофиқлаштириш бўйича таклиф ва тавсиялар ишлаб чиқиш борасида ўзига хос майдонга айланганини таъкидлаган».\nАксарият ҳолларда бундай материалларни Интернет-ОАВда учратиш мумкин. ОАВнинг вазифаларидан бири ногиронлик масалаларига бағишланган мавзуларни ёритиш экан, бу ахборот тингловчига, томошабинга, ўқувчига бузилмасдан етказиб берилиши, ўзида ногиронлар ташкилотлари кенг жамоатчиликка етказмоқчи бўлган мазмун ва маънони мужассам этиши жуда муҳимдир. Афсуски, аксарият журналистлар ногиронлик мавзуси билан етарлича таниш эмаслар ҳамда эскирган салбий қарашлар асирлигидан қутила олмаганлар. Ана шу инсон ногироонлик мавзусини ёритар экан, материал беихтиёр мавзуга нисбатан унинг шахсий муносабати билан «бойитилиши» ва масала бузиб кўрсатилиши мумкин. Бу эса, афсуски, жамиятда ногиронларга нисбатан ижобий муносабат шаклланишига хизмат қилмайди.\n«Ҳуқуқий давлат ва фуқароларнинг ҳуқуқий онги шаклланишида ОАВнинг роли» мавзусида семинар-тренинг, 2016 йил. Тошкент шаҳри.\nБитта воқеа-ҳодиса ҳақида турлича ҳикоя қилиш ва ҳар хил тасаввур уйғотиш мумкин. Аксарият ҳолларда ОАВда ногиронларни ўзига хос қаҳрамонлар сифатида тасвирлашадики, бу ҳам у қадар маъқул эмас. Ногиронлар бирор бир қаҳрамонлик кўрсатишмаган, улар шунчаки ўзларининг чекланган имкониятларидан келиб чиқиб яшашга, ҳаётда ўз ўринларини топишга интиладилар ва бунинг йўлини топадилар, бу эса ҳурматга лойиқ ҳол. Масалан, Ю.Бондаренконинг мақоласида имконияти чекланган иқтидорли болалар ҳақида ҳикоя қилинади:\n«Дунё амалиётида ногиронлиги бор инсонлар илм-фан, маданият, санъат соҳаларида, жамоат ишлари ва сиёсий фаолиятда сезиларли ютуқларга эришганликларини исботловчи далиллар кўплаб топилади. Бизнинг шаҳримизда ҳам имконияти чекланган иқтидор эгалари оз эмас. Фикримизнинг ёрқин мисоли – Андрей Гречкин – уни нафақат Чирчиқда, балки шаҳардан ташқарида ҳам яхши билишади. Андрей нафақат расмлар чизиш ва шахсий кўргазмаларини ўтказиш билан машғул бўлади, шунингдек болаларга тасвирий санъатдан сабоқ ҳам беради. Шаҳарда Севинч Даминовани ҳам кўпчилик танийди. У шеърлар ёзиш билан чекланиб қолмасдан турли учрашувларда ёшлар билан фаол мулоқот қилади, ҳар хил суҳбат ва ижодий кечаларда қатнашади. Шаҳзод Абдуқаҳҳоров эса мусиқа билан жиддий шуғулланади, ҳозиргача бир қатор ютуқларга эришган. Имконияти чекланган бўлсада футбол ўйнайдиган, хатто бир қатор нуфузли мусобақаларда совринларни ҳам қўлга киритиб улгурган Достон Давронов ҳам анчагина таниқли.\nҚайд этилганлардан кўриниб турибдики, уларнинг барчаси жамиятимизнинг тўлақонли аъзолари ҳамда унга фойда келтиришга қодир инсонлардир. Фақат ўз иқтидорларини намоён этишларига кўмаклашиш зарур, шунда балки улар ўзларини етарлича таъминлаш имкониятига ҳам эга бўлишар. Санъатда юксак марраларга эришиш учун рассом, мусиқачи ёки шоирнинг жисмоний камчиликлари аҳамиятсиз. Хатто бундай интилишлар қизиқиш даражасида қолиб кетган тақдирда ҳам уларнинг фойдаси беқиёс бўлади. Имконияти чекланган инсонлар ўзларини жамиятнинг тўлақонли аъзолари деб ҳис этишлари учун ҳаёт йўлларида юзага келган тўсиқларни енгиб ўтишлари, уларга жамият ҳаётида бошқалар билан тенгма тенг иштирок этишлари учун шароит яратиб бериш зарур».\nРеспублика оммавий ахборот воситаларининг мониторинги шуни кўрсатдики, мазкур мавзу ОАВда оммабоп эмас, лекин шу билан бирга сўнгги йилларда эълон қилинаётган материаллар сони ортиб бормоқда. Улар орасида айнан кенг ўқувчилар оммаси учун қизиқарли бўлган ва уларни муаммолар, уларнинг ечими усуллари ҳамда ушбу муаммоларни ўзлари ва ўзгалар учун ҳал этаётган инсонлар билан таништирган ҳолда жамоатчиликда ногиронлар тўғрисида фикр шаклланишига таъсир кўрсата оладиган таҳлилий, муаммоли мақолаларнинг, очерклар, интервьюлар, инсонлар тарихига оид материалларнинг борлиги қувонарлидир. Масалан, Э. Хўжаевнинг Ўзбекистон Ногиронлар жамияти раиси ўринбосари Ойбек Исаковдан олган «Имконияти чекланган инсонларнинг умид ва интилишлари» номли интервьюсида ногиронлик билан боғлиқ долзарб масалалар ўртага ташланган: «Ногиронлик —шахс ривожи ва ҳолатининг шундай ўзига хослигики, у аксарият ҳолларда турли соҳаларда ҳаётий фаолиятнинг чекланиши билан кечади. Бунинг оқибатида ногиронлар алоҳида ижтимоий-демографик гуруҳга айланади. Аксарият ҳолларда уларнинг даромади, таълим олиш имкониятлари юқори бўлмайди(маълумотларга кўра, ногирон ёшлар орасида тўлиқсиз ўрта маълумотлилар кўп, лекин умумий ўрта ва олий маълумотлилар салмоғи озчиликни ташкил этади). Сир эмаски, ушбу шахсларнинг ишлаб чиқариш жараёнида иштирок этишларида муаммолар мавжуд, ногиронларнинг нисбатан озгина қисми меҳнат билан банд. Имконияти чекланган шахслар Ўзбекистонда дуч келаётган муаммолар орасидан бир нечта асосий гуруҳларни ажратиб кўрсатиш мумкин. Биринчидан, бу ногиронларда истиқомат, жамоат ва ишлаб чиқариш биноларига, ижтимоий инфратузилма объектларига кириб-чиқиш йўллари, пандуслар, пиёдалар ўтиш жойлари, махсус светофорлар, ногиронлар аравачалари учун қурилмалар ва бошқалар шаклида кириб-чиқиш ва ахборот олиш имкониятининг чекланганлигида намоён бўлади. Иккинчидан, ижтимоий-маданий ва спорт соҳаларидаги эхтиёжлар қондирилишининг чекланганлиги. Учинчидан, ишга жойлашишдаги қийинчиликлар, хануз ногиронларнинг бандлик масаласида камситилиши ҳолатлари учраб туради. Тўртинчидан, ногиронларнинг тиббий реабилитацияси учун соғлиқни сақлаш хизматлари ҳажми ва сифатини ошириш керак».\nМатбуот таҳлили натижаларига таяниб айтиш мумкинки, ногиронлиги бор инсонларнинг ижтимоий мавқеи ва ўрни ОАВда аксарият ҳолларда ёрдамга мухтож, эхтиёжманд қилиб тасвирланади. Оммабор матбуотда ногиронларнинг ҳуқуқлари бузилиши тўғрисидаги, шунингдек ана шу ҳуқуқларни тушунтирувчи ва шарҳлаб берувчи материаллар жуда кам. Ваҳоланки, ана шундай шарҳлар ногиронлар ўз ҳуқуқларини ҳимоя қилишларида жуда-жуда асқотади.\nБу тоифа кишиларининг кундалик турмуши, жамиятга қай тарзда ва даражада интеграциялашаётгани, уларнинг ижтимоийлашуви қандай кечаётгани, билим олиш, меҳнат фаолияти, мажбурий ёлғизликни қандай енгиши, оиласи, бўш вақтларини қандай ўтказиши ҳақидаги мақолалар умуман йўқ, деса ҳам бўлади. Шу ўринда айтиб ўтиш керакки, замонавий ўзбек ОАВдан қаҳрамон – оддий инсон тимсоли деярли йўқолиб кетди. Аксарият журналистлар учун имконияти чекланган кишиларлар шахс эмас, балки шунчаки ногиронлардир.\nНогиронларга бағишланган материалларда кўпроқ уларнинг ижод ёки спорт соҳасидаги ютуқлари ҳақида ҳикоя қилинади. Масалан, мамлакатимиз спортчилари 2016 йилги Паралимпия ўйинларида қўлга киритган улкан ютуқлардан кейин ана шундай материаллар сони кескин ортди.\nТелевидениеда галдаги лавҳага навбат берар экан, диктор ҳозир хатто айрим тўрт мучаси соғ кишилар ҳам эплолмайдиган ишларни қилаётган ажойиб, мард киши ҳақида сўз боришини айтиб, аудиторияни ҳақиқий қаҳрамон ҳақидаги ҳикояга тайёрлайди. Аммо лавҳаларда инсон ўзини ногирон ҳис этмаслиги, ҳамма қатори ўқиши, ишлаши, яшаши учун зарур бўлган шароитлар ва кундалик турмуши камдан кам ҳолларда кўрсатилади.\nЎзбекистон электрон ОАВни, жумладан телевидениенинг таҳлили шуни кўрсатадики, телевидениеда ногиронлиги бор кишиларни на бошловчи, на кўрсатув иштирокчиси сифатида учратмайсиз. ОАВда ишлайдиган ногиронлар сони у қадар катта эмас.\nИмконияти чекланган кишиларнинг жамият ҳаётига интеграциялашуви ҳақида сўз борар экан, ногиронлиги бор кишилар оддий ҳаётий вазиятларда жамиятнинг бошқалар сингари аъзо этиб тасвирланган ОАВ, сериал ва фильмларнинг муҳим ўрни борлигини тан олиш керак. Ногиронлиги бор киши фильмнинг бош қаҳрамони бўлиши, ёки эпизодларда кўзга ташланиб, одатий ҳаётда ҳар қандай инсонга жой борлигини кўрсатиб бериши мумкин. Жамиятда ногиронларга нисбатан ижобий муносатни шакллантириш учун бугун ОАВда имконияти чекланган инсонлар тимсолини ёритишнинг янгича концепциясини ишлаб чиқиш вақти келди.\nРоссия Федерациясининг «Перспектива» номли ногиронлар ҳудудий жамоат ташкилоти ОАВда ногиронлиги бор инсонлар мавзусини ёритиш концепциясини ишлаб чиққан. Концепцияда, жумладан қуйидаги қоидалар мавжуд:\nНогиронлиги бор инсон жамиятнинг бошқалар сингари аъзоси қилиб ва реал ҳаётий вазиятларда кўрсатилган сериаллар, фильмлар, телекўрсатувлар, реклама роликлари яратиш керак. Ногиронлиги бор киши фильм, сериал ёки кўрсатувнинг бош қаҳрамони бўлиши, ёки эпизодларда (дўконда харидор, банк мижози, фильм/сериал қаҳрамонининг оила аъзоси сифатида) кўрсатилиши мумкин. Муҳими – ногирон инсон тимсолини акс эттиришда қотиб қолган стереотиплардан қочиш зарур.\nАқлий ва руҳий ногиронлиги бор кишиларни ҳам эътибордан четда қолдирмаслик лозим. Кўзи ожиз, аравачада ҳаракатланадиган ва бошқа кўз билан кўриш мумкин бўлган жисмоний ўзига хосликлари мавжуд инсонлар билан бир қаторда телекўрсатувларга Даун синдроми бор, аутизм ва ментал ногиронликнинг бошқа шакллари мавжуд кишиларни ҳам таклиф этиш керак.\nНогиронлик масаласи бўйича ишчи гуруҳ тузиш ва унинг таркибига ОАВ билан ҳамкорликни йўлга қўя оладиган ногиронлиги бор кишиларни ёки ногирон болаларнинг ота-оналарни киритиш зарур. Бундай гуруҳнинг вазифаси журналистларга, кино ва телевидениенинг бошқа ходимларига ногиронлиги бор киши тимсолини кўрсатишда стереотиплардан қочиш ва уларни жамиятнинг бошқа аъзолари сингари оддий кишилар сифатида тасвирлаш юзасидан маслаҳатлар беришдан иборат бўлади. Бунда ана шундай гуруҳлар узоқ йиллардан бери фаолият олиб бораётган хорижий давлатлар тажрибасига таяниш.\nТелевидениеда ижтимоий реклама сонини ошириш. Ногиронлиги бор кишилар ҳақида ижтимоий роликлар тайёрлашда у ногиронларга нисбатан ачинишни ёки салбий муносабатни шакллантириб қўймаслиги учун экспертларга мурожаат этиш мақсадга мувофиқдир. Шу вақтгача яратилган ижтимоий роликларни намойиш учун қабул қилиш.\nНогиронлиги бор кишиларни фильмлар, сериаллар ва кўрсатувларга киритишда телевидение учун махсус ахлоқ қоидаларини ишлаб чиқиш керак. Бунда бошқа давлатлар тажрибасига ва БМТ томонидан ишлаб чиқилган қоидаларга таяниш тавсия этилади.\nЖурналистлар, телевидение ва кино соҳасининг бошқа ходимлари учун ногиронликни тушунтирувчи тренинглар ташкил этиш ва ўтказиш керак. Уларга ногиронларнинг жамоат ташкилотлари вакилларини ҳам таклиф этиш зарур.\nНогиронлиги бор кишиларни актёрлик касбига ўқитиш амалиётини жорий этиш: мазкур йўналишда мутахассислар тайёрлайдиган олий ўқув юртларида актёрлик ва телекўрсатувлар бошловчилигига қобилияти бор ногирон ёшлар ўқиши учун имконият ва шароит яратиш керак.\nНогиронлар ролини ижро этишга жалб этилган актёрлар албатта мазкур йўналишда мутахассислардан маслаҳат олишлари керак. Афсуски, аксарият ҳолларда кўрсатув ва фильмларда ногиронлар ёрдамга мухтож, касалманд қилиб, ёки аксинча, ногиронлик худди қаҳрамонликдек тасвирланади.\nТелевидениеда ногиронлиги бор инсонлар ҳақида ҳикоя қилувчи хорижий фильм ва сериалларни намойиш этиш, ана шундай фильм ва сериалларни ўзимизда яратишни йўлга қўйиш керак. Ногиронлиги бор инсонлар ҳақида ҳикоя қилувчи фильмларнинг «Тўсиқларсиз кино» Халқаро кинофестивали ана шундай маҳсулотларни танлаш учун яхши имкониятдир.\nНогиронлиги бор кишилар иштирокида ва улар ҳақида фильмлар, сериаллар, кўрсатувлар тайёрловчи ва намойиш этувчи телеканаллар ва продюссерлик марказларини давлат томонидан қўллаб-қувватлаш, уларга имтиёзлар бериш керак.\nКўрсатув ва фильмларни молиялаштиришда уларда ногиронларнинг иштироки бўйича квота (масалан, тахминан 10 %) киритиш лозим.\n Н.Қосимова олган сурат.\n Латипов Ш.Паралимпийцы Узбекистана: ни дня без медали. http://www.afisha.uz/gorod/2016/09/14\nНавбатдаги:ЎЗБЕК ЖУРНАЛИСТЛАРИ ТОЖИКИСТОНДА НИМАЛАРНИ КЎРИШДИ?


Жаҳон банки Ўзбекистон қишлоқ хўжалигини қўллаб-қувватлаш учун 500 миллион доллар ажратади — Sof.uz\nЖаҳон банки Ўзбекистон қишлоқ хўжалигини қўллаб-қувватлаш учун 500 миллион доллар ажратади\n22.03 21:04 227 Иқтисод\nЖаҳон банки Ўзбекистон қишлоқ хўжалигини модернизация қилиш учун 500 миллион доллар беради. Лойиҳани амалга ошириш қишлоқ хўжалиги маҳсулотларининг сифати ва ассортиментини яхшилайди ва маҳаллий ишлаб чиқарувчиларнинг ички ва ташқи бозорларда иштирокини оширади.\nЖаҳон банкининг Ижроия директорлари кенгаши қишлоқ хўжалигини модернизация қилиш лойиҳасини амалга ошириш учун Ўзбекистонга 500 миллион доллар миқдорида маблағ ажратишни маъқуллади, деб хабар беради Жаҳон банк ўз веб-сайтида.\nУшбу лойиҳа Ўзбекистондаги қишлоқ хўжалик илмий-тадқиқот институтларини модернизация қилиш, амалий тадқиқотларни амалга ошириш ва мамлакатда қишлоқ хўжалигини ривожлантириш учун зарур бўлган илғор ишланмаларни жорий этишга ёрдам беради, дейилади хабарда.\n- Ўзбекистонда ялпи ички маҳсулотнинг 30 фоиздан ортиғи қишлоқ хўжалигида яратилади. У жами ишчи кучининг 27 фоизини ёки 3,6 миллионга яқин ишчиларни иш билан таъминлайди ва барча экспорт даромадларининг 25 фоизини ишлаб чиқаради ”, - деди Жаҳон банкининг Ўзбекистондаги ваколатхонаси раҳбари Хидеки Мори. "Соҳани модернизатсия қилиш қишлоқ жойларда юқори маошли иш ўринларини яратишга, озиқ-овқат хавфсизлигини мустаҳкамлашга ва мамлакатнинг экспорт даромадларини оширишга ёрдам беради."\nЖаҳон Банки қишлоқ хўжалиги\n1.04 17:58 367 Ўзбекистон\nЕвропа Иттифоқи Ўзбекистон агросекторини ривожлантириш 40 млн евро ажратди\n12.03 20:37 120 Ўзбекистон\nЖаҳон банки коронавирусга қарши кураш учун $12 млрд ажратди\n4.03 16:01 103


Висконсинда полиция билан тўқнашувлар вақтида икки киши ҳалок бўлди\nКеноша шаҳрида тартибсизликлар, ўт қўйишлар ва талончиликларга айланиб кетаётган намойишлар якшанбадан бери давом этмоқда.\n25 август куни Висконсин штати полицияси Кеноша шаҳрида ирқчиликка қарши намойишга чиққанларга нисбатан ўточар қурол қўллади. Уч киши яраланган, улардан икки нафари вафот этди, деб хабар берди АР агентлиги.\nЯраланган шахс касалхонада оғир аҳволда ётибди, аммо унинг ҳаёти хавф остида эмас, деди шаҳар полицияси вакили Жозеф Нозейлик.\nЎт очиш билан боғлиқ ҳолат маҳаллий вақт билан соат 23:45лар атрофида содир бўлган. Бундан аввал полиция кўздан ёш оқизувчи газ қўллаган, намойишчилар эса дўконларга ўт қўйган.\nКеноша шаҳрида тартибсизликлар, ўт қўйишлар ва талончиликларга айланиб кетаётган намойишлар якшанбадан бери давом этмоқда. Ўша куни полиция ходимлари 29 ёшли афроамерикалик Жейкоб Блейкка бир неча марта ўқ узишган. У касалхонага ётқизилган.\nПолициячиларнинг бу ҳаракати акс этган видеолавҳа тармоқларда тарқалганидан сўнг полицияга қарши намойишлар тўлқини бошланди.\nДушанба куни Висконсин губернатори Тони Иверс Кеноша шаҳрига 125 нафар миллий гвардиячиларни чақирди ва шаҳарда комендантлик соати жорий этди. Тартибсизликлар иккинчи куни ҳам давом этганидан сўнг у шаҳарда фавқулодда ҳолат эълон қилди ва яна 125 нафар миллий гвардия ходимини ёрдамга чақирди.\nБарселонада COVID-чекловларга қарши норозилик намойиши тартибсизликларга айланиб кетди\nФиладельфияда афроамерикаликнинг ўлимидан сўнг тартибсизликлар юз берди


Шавкат Мирзиёевнинг одатий иш куни қандай кечади? » Sangzor.uz - Инновацион ахборот портали\nSangzor.uz » Ўзбекистон » Шавкат Мирзиёевнинг одатий иш куни қандай кечади?\nАхборот ва оммавий коммуникациялар агентлиги раҳбари Комил Алламжонов Alter Ego дастурида интервью берди. Унда у президент матбуот хизмати раҳбари сифатида ишлаган вақтида Шавкат Мирзиёевнинг одатий иш куни қандай кўринишда бўлгани тўғрисидаги маълумот билан ўртоқлашди.\n«Иш куни 9-9.30дан бошланади ва номаълум вақтда тугайди. Биз ҳар доим гапирганмиз: «Ўзингизни эҳтиёт қилинг, илтимос. Сиз жуда кўп ишлаяпсиз». Президентнинг иш куни биз тайёрлаган дайжестлар, турли хил маълумотномалар билан танишишдан бошланади, кейин қабуллар, учрашувлар, йиғилишлар, жадвал бўйича бошқа тадбирлар билан кечади. Уйга жуда кеч қайтганмиз ҳамда бу дам олиш кунларисиз бўлган. Афтидан, тўпланиб қолган муаммолар ҳатто бироз бўшашишга ҳам имкон бермайди.\nБу, эҳтимол, мамлакатимизни яхши томонга ўзгартириш истагидан келиб чиқади. Йиғилиб қолган муаммолар ва уларни тезроқ ҳал қилиш ҳамда мамлакатимизни янги даражага кўтариш истаги тинчлик бермайди ҳамда улкан энергия билан таъминлайди. Биз президентга етиб ололмасдик. Президентдан ёш бўлсам ҳам жуда чарчардим. Улар шу қадар ғайратлики, мен каби яна 10 кишини ярим йўлда қолдирадилар. Айниқса, вилоятларга сафар қилганимизда. 8.30да аэропортда бўлишимиз керак эди, бунинг учун эса 6.30-7.00да уйғонишимиз лозим. Ярим соат ичида етиб келардик, президент - 8.30да. Самолётга ўтириб, парвоз қиламиз. Етиб келгач, кортежга ўтирамиз ва жуда тиғиз дастур бошланади. У шунчалик тиғиз эдики, ҳатто бироз камроқ ҳам бўлиши мумкин эди-ку, деб ўйлаган эдим, лекин президент ҳар бир дақиқани, шу жумладан, йўлда сарфланган вақт самарали бўлишини талаб қиларди. Тасаввур қилолмайсиз, биз ҳатто сув ҳам, чой ҳам ичмасдик, таом истеъмол қилмасдик, дам олмасдик. Иш трапдан тушганимиздан, то тунги соат 12гача тўхтамасди.\nБуни тасаввур қила оласизми? Биз жуда ҳам чарчар эдик, президент эса жуда ғайратли. Улар одамлар билан суҳбатлашганда, уларнинг меҳри ва қўллаб-қувватлашини ҳис қиладилар, бу уларга куч қўшиши ҳамда ишлашга рағбат бериши аниқ.\nОбъектлар айланиб чиқилгандан кейин ҳар доим 3-4 соат давом этадиган йиғилиш бўларди, сабаби жуда муҳим масалалар ҳал қилинади. Биз ярим тунда, соат 12да чиқардик, президент ўз хонасига кириб, 10-15 дақиқа ичида тамадди қилиб олар ва телевизордан янгиликларни кўриб, мутолаа қиларди. Мана шундай режим», - дейди Комил Алламжонов.


13 декабр 2019, Тошкент вақти: 02:31\nВоқеа гувоҳларининг айтишича, мактаб дарвозаси яқинида юзи, қўли ва оёғидан бир неча жароҳат олган ўқитувчи шаҳар марказий касалхонасига ётқизилган.\nШаҳар ички ишлар бўлими терговчиси Озодликка жиноятда гумонланган шахс қўлга олингани ва унинг устидан жиноят иши қўзғатилганини айтди.\nКаттақўрғон шаҳридаги 11- мактабда ишлайдиган Б.Д. исмли ўқитувчи аёл 25 декабрь куни эрталаб, мактаб дарвозаси яқинида чопилганини, шу мактабда ишлайдиган, исми сир қолишини сўраган ўқитувчилардан бири Озодликка хабар қилди:\n“Бизда сув омбор томонда Сталин деган қишлоқ бор, ҳозирги номи Гўзал маҳалласи. Ана шу ерда яшайдиган бир эркак ўқитувчимизга норасмий уйланиб олган экан. Бу ўқитувчимиз ҳам биринчи турмушидан ажралган. Эрталаб соат 9 ларга яқин мактаб олдида жуда қаттиқ шовқин бўлди. Югуриб чиқсак, мактаб дарвозаси олдида аёл ўқитувчимиз қонга беланиб ётибди. Ўша шаръий эри болта билан чопиб, қочиб кетибди”, - деди ўқитувчи.\nКаттақўрғон шаҳар ички ишлар бўлимининг терговчиси Жалол Суюновнинг Озодликка айтишича, жиноят содир этганликда гумонланган шахс қўлга олинган:\n“М.П. исмли гумонланувчи шахс 26 декабрь куни ушланди, унга нисбатан қамоққа олиш эҳтиёт чораси қўлланилди. Кеча суд санкция берди. Асосийси - аёл тирик, жароҳатлари билан касалхонага ётқизилган. Эркакка нисбатан Ўзбекистон Жиноят Кодексининг 104- моддаси, 2- қисми (ўта шафқатсизлик билан оғир тан жароҳати етказиш) билан жиноят иши қўзғатилган. Ҳозирча унинг жиноят содир қилишига асосий сабаб рашк эканлиги тахмин қилинмоқда”, - деди терговчи Жалол Суюнов.\nКаттақўрғон шаҳар касалхонасининг исми сир қолишини сўраган шифокорининг Озодликка айтишича, жароҳат олган аёл шикастбандлик бўлимида даволанмоқда:\n“Болта билан чопилган. Юзида, бурнида жароҳатлар бор. Ўнг қўлининг билак соҳасида чуқур жароҳати бор, чап қўлини кафтида, сонда, тиззада бор. Ҳаёт учун муҳим органларга зарар етмаган. Ҳозир аҳволи қониқарли”, деди шифокор.\nЎзбекистонда йил давомида Озодлик хабар топган тўртта ҳолатда жиноятчилар болта қўллаган.\nСамарқанд вилояти Ургут тумани 15-умумтаълим мактабининг директори 30 октябрь куни болта билан чопиб ўлдирилган эди. Маҳалла расмийларининг айтишича, ҳам мактаб директори, ҳам фермер бўлган Анвар Юнусовнинг ён қўшниси ер масаласида у билан жанжаллашиб, қотилликка қўл урганликда гумонланмоқда.\nЖорий йилнинг август ойида Самарқандда уй устида талашиб акаси ва янгасини болта билан чопиб ўлдирган 46 ёшли Бахтиёр Шукуров қотиллик рўй берганидан беш ой ўтиб 22 йилга озодликдан маҳрум этилган эди.\n17 февраль куни Андижон вилояти Жалолқудуқ тумани Катта полвон қишлоғида 46 ёшли Ж.Т., 54 ёшдаги опаси Ж.Ш.ни бошига болта билан чопиб ўлдирган эди.\n2018 йилнинг апрель ойида эса Фарғона вилоятининг Ёзёвон туманидаги Навбаҳор маҳалласида истиқомат қилган 56 яшар отани ўз фарзанди уй-жой талашиб кетмон билан чопиб ўлдирган эди.\nАндижонлик аёл опасини болта билан чопиб ўлдирди


02.04.2020 10:34 0 3404\nКоронавирус пандемияси туфайли кўплаб мамлакатларда жорий қилинган мажбурий карантин ва ўзини-ўзи изоляция қилиш режими миллионлаб одамларнинг одатий турмуш тарзини жиддий равишда ўзгартирди.\nМутахассислар карантинни қандай ўтказиш, унда ўзини тутиш ва нималар қилиш кераклиги ҳақида ўз фикрлари билан ўртоқлашишди.\nКўплаб таниқли кишиларнинг хатти-ҳаракатларини ўрганган мутахассис, шу соҳада қатор китоблар муаллифи Патрик Уэнис карантин вақтида одам турли хил ёқимсиз психологик зўриқишларга дуч келиши мумкинлигини айтади.\n«Бу – қўрқув, хавотир, ваҳима, тушкунлик, турли фобия ва умидсизлик бўлиши мумкин... Бундай вазиятда энг яхши ҳаракатлар режаси – нимага қодирлигингизни ва нималарни назорат қила олмаслигингизни аниқлай олишингиздир. Назорат қила олмайдиган нарсаларни бошқаришга уриниш янада кўпроқ муаммолар туғдиради. Аксинча, назорат қила олмайдиган жиҳатлар борлиги тан олинса, стресс ва қўрқув камаяди», дейди Патрик Уэнис.\nМутахассислар, шунингдек, пандемиянинг давомийлиги ва «биз (жамият) ундан кейин қанақа бўлишимиз» нуқтаи назаридан вужудга келадиган мавҳумликнинг муҳим омилига эътибор қаратишди.\nПсихология бўйича қатор китоблар муаллифи Элис Бойснинг таъкидлашича, инсон хавф остида қолганда, унга нисбатан диққатни жамлашга мойил бўлиб, бошқа воқеа-ҳодисаларга эътибор қаратишга қийналишади.\n«Бу мослашиш (хавфга) механизми, лекин у, шунингдек, инсон бундай шароитда ўз ишини 100 фоиз бажара олмаслиги сабабли умидсизликни кучайтириши мумкин», дейди Бойc.\nУнинг сўзларига кўра, бундай кунларда инсонга илгари қувонч ва завқ келтирган нарсалар ҳам муаммолар туғдириши мумкин.\nБойc карантин стрессидан омон қолишга ёрдам берадиган баъзи маслаҳатларни беради:\nЎзингиздан кутганларингизни камайтиринг, телефон ва интернет орқали бошқалар билан кўпроқ мулоқот қилинг, болаларингиз бўлса – улар билан тез-тез ўйнанг, ижодий ишлар қилинг, жисмоний фаолликни сақлаб қолишга ҳаракат қилинг.\nМутахассис вазиятдан тушкунликка тушмасликка ва кескинлаштирмасликка чақиради, чунки инсонлар янги таҳдидларга ва воқеликка мослаша олишади.\nПатрик Уэниснинг таъкидлашича, ёлғизлик ва умуман стрессга бардош бериш ҳар бир киши учун ҳар хил кечади. «Уч кун ичида эсни йўқотиш ёки қўрқув ва хавотирга тушиб қолишингизни келтириб чиқарадиган ҳеч қандай математик формула йўқ. Буларнинг барчаси одамнинг ўзига боғлиқ: интроверт (шовқин ва жамоат орасида бўлишни истамайдиганлар) – бошқалар билан камроқ мулоқотни истайди, экстроверт эса бунга кўпроқ эҳтиёж сезади, шунинг учун ўзини изоляция қилиш унга кўпроқ таъсир қилади», дейди мутахассис.\nУнга кўра, шундоқ ҳам кичик ижтимоий доирага эга бўлган кекса одамлар учун бу қийин бўлади. «Кексаларга бу қийин, чунки улар ушбу касалликка кўпроқ дучор бўлишлари мумкинлигини ва бу оғир кечишини билишади. Шу жиҳатдан уларда қўшимча хавотирлар пайдо бўлади», дейди Уэнис.\nБошқа томондан, оилалиларга карантин даври ва изоляция жараёнини ўтказиш осонроқ. «Улар бир-бирлари билан мулоқатда бўлишлари, бағрига босишлари мумкин – бу ақлий ва ҳиссий саломатлик учун жуда муҳимдир. Бу инсонда тинчлантирадиган ва ўзгалар билан муносабатларни яхшилайдиган окситоцин гормони ажралиб чиқишига сабаб бўлади. Биз уни «севги гормони» деб атаймиз, – қайд этади эксперт.\nУнинг сўзларига кўра, ёлғиз инсонлар учун уй ҳайвонлари ўз-ўзини изоляция қилиш жараёнидан омон чиқишга ёрдам беради. «Уй ҳайвонлари билан ўйнашингиз, уни эркалашингиз мумкин. Бу ёлғизликни даволаш учун яхши восита», дейди Уэнис.\nУэнис карантин ва изоляция ҳолатида инсонлар ижтимоий тармоқлар, ОАВ, ҳатто, шифокор ва амалдорлар сўзларига қаттиқ ишонмасликларини маслаҳат беради, бу баъзида янада кўпроқ ташвиш ва қўрқувни келтириб чиқариши мумкинлигини айтади. Ҳар қандай шароитда ҳам эҳтиёткорлик ва хотиржамлик сақлаб қолиниши керак.\nтавсия карантин хотиржамлик


Қозоғистонда бир йилда озиқ-овқат 15 фоизга қимматлагани расман айтилди\n23 май 2022, Тошкент вақти: 06:14\nОлмаотадаги бозорлардан бири.\nҚозоғистон Стратегик режалаштириш ва ислоҳотлар агентлигининг миллий статистика бюроси ўтган йилнинг мартидан то шу кунгача озиқ-овқат нархлари, умуман олганда, 15 фоизга қимматлаганини билдирди.\nСтатистик маълумотларда айтилишича, озиқ-овқат маҳсулотлари орасида шакар баҳоси 51,5 фоизга, сабзавот 44 фоизга, картошка 37,8 фоизга қимматлаган.\nКундалик эҳтиёж учун керакли хўжалик маҳсулотлари нархи эса бир йилда 12 фоизга ошган.\nНархлар кўтарила бошланган 14 мартда қозоқ ҳукумати иқтисодия вазият назорат остида эканини, инфляцияни озайтириш, нархларни барқарор ушлаб туриш чоралари кўрилаётганини билдирганди. Ўшанда ҳукумат, халқни озиқ-овқат нархлари кўтарилиши тўғрисидаги миш-мишлардан ваҳимага тушмасликка, фақат расмий маълумотларга ишонишга чақирган.


Абэ Япония КХДР билан қачон музокара ўтказишини маълум қилди\nАбэ Япония КХДР билан қачон музокара...\n24.04.2018 18:47 0 1066\nЯпония бош вазири Синдзо Абэ Шимолий Корея билан қачон музокара ўтказиши мумкинлигига аниқлик киритди. Унинг таъкидлашича, Япония икки Корея ўртасида бўлиб ўтадиган самарали саммит ҳамда АҚШ ва Шимолий Корея раҳбарлари учрашувидан кейингина музокара ўтказиши мумкин. Бу ҳақда 24 апрель куни «Рёнхап» агентлигига таяниб «Gazeta.ru» хабар бермоқда.\nБош вазир икки Корея ўртасидаги музокаралар учун мамлакатлар амалга ошираётган ишларни олқишлади.\n«Япония ва КХДР ўртасида муаммолар кўп. Масалан, ядровий ва ракета муаммолари, шунингдек японияликларнинг Шимолий Корея томонидан ўғирланиши каби. Аммо икки Корея ўртасидаги саммит ва АҚШ-КХДР музокаралари самарали ўтса Япония билан ҳам шундай музокаралар ўтказиш мумкин бўлади», — деган Абэ.\nАввалроқ АҚШ президенти матбуот котиби Сара Сандерс Шимолий Корея томонидан ядровий қуролларни йўқ қилиш бўйича аниқ ҳаракатларга ишонч ҳосил қилган тақдирда АҚШ Шимолий Кореяга нисбатан қўйилган санкцияларни олиб ташлаши мумкинлигини айтган эди.\nЯпония КХДР Синдзо Абэ\nХориж Кеча, 12:51\nҲуқуқ 14/03, 10:30\nЎзбекистон ва Япония адлия вазирликлари ҳамкорлик меморандумини имзолади


Бухорода автомобиль олиб қочган шахсга жиноий иш қўзғатилди\nМаълум қилинишича, 2021 йил 19 май куни соат 01:00 ларда Р.Ҳасан 102 қисқа рақамига қўнғироқ қилиб, шу куни соат 00:30 ларда Жондор тумани Далмун қишлоғида жойлашган яшаш хонадони дарвозахонаси олдида турган Spark автомашинасини номаълум шахс олиб қочиб кетганини маълум қилган.\nШундан сўнг, ушбу автомашинани қидириб топиш мақсадида, вилоят миқёсида «Тўсиб ушлаш» тадбири эълон қилиниб, барча ЙПХ масканларига, ЙҲХБ ходимларига бу ҳақда хабар берилган. Натижада Р.Ҳасанга тегишли автомашина Жондор тумани Оқработ қишлоғида яшовчи 25 ёшли Б.Рўзи томонидан олиб қочилгани аниқланиб, автомашина Беклар қишлоғи ҳудудидан топилган.\nҚайд этилишича, мазкур ҳолат юзасидан Жондор тумани ИИБ ҳузуридаги тергов гуруҳи томонидан Жиноят кодексининг 267-моддаси 1-қисми (транспорт воситасини олиб қочиш) билан жиноят иши қўзғатилиб, Б.Рўзи процессуал тартибда ушланган. Ҳозирда жиноятнинг келиб чиқиш сабаблари ўрганилмоқда. Тергов давом этмоқда.


Қозоғистонда ўқиётган ўзбекистонлик талабаларга ўқишини кўчиришда имтиёз бериладими? - Bugun.uz\n08:33 | 13-01-2022\n«Bugun.uz» мухбирига маълум қилинишича, бундай маълумотлар ҳақиқатга мос келмайди, хозирда ўқишни кўчириш бўйича алоҳида имтиёзлар бериш кўзда тутилмаган. Вазирлик мутасаддиларининг таъкидлашича, фақат узрли сабаблар бўлган тақдирдагина ўқишни кўчириш мумкин.\nЭслатиб ўтамиз, аввалроқ Қозоғистонда таҳсил оладиган ўзбек талабаларининг 35 нафари Ўзбекистонга эвакуация қилинган эди.\n«Ўтган ҳафтада кўплаб ўзбекистонликлар қўшни Қозоғистондаги воқеаларни хавотир билан кузатди. Баъзилар эса ўша пайтда бу мамлакатда бўлган яқинларининг ҳаётидан қўрқди. Улар орасида Нарикбаев номидаги Қозоғистон давлат юридик университетида таҳсил олаётган талабаларнинг ота-оналари ҳам бор эди. Шу кунларда ота-оналар фарзандларининг тақдиридан хавотирда эди. Лекин Шавкат Мирзиёевнинг ижтимоий сиёсати, республика фуқароларига кўрсатаётган ғамхўрлиги туфайли фарзандларимиз бир-икки соатдан кейин Тошкентда бўлади. Айни дамда ушбу университетнинг барча талабалари самолётда учиб келмоқда, улар Тошкент юридик университетига олиб келинади, талабаларни у ерда ота-оналар кутиб олади», — деган университет талабалари ота-оналар қўмитаси раиси Тўра Тўраев.\nҚозоғистонда 2 январь куни суюлтирилган газ нархининг ошишига қарши бошланган тартибсизликлар, бутун мамлакатга тарқалди, шундан сўнг зудлик билан Қозоғистон бўйлаб фавқулодда ҳолат эълон қилинди. Бу вазият мамлакатда таълим оладиган хориж фуқаролари учун ҳам таҳликали бўлди.


Nubia Red Devil тақдим этилди: атиги 560 долларга Snapdragon 845 ва 10 ГБ «оперативка»ли геймерофон! - Terabayt.Uz\nNubia Red Devil тақдим этилди: атиги 560 долларга Snapdragon 845 ва 10 ГБ «оперативка»ли геймерофон!\nZTE корпорациясининг суббренди бўлган Nubia компанияси ўтган йили ўзининг Red Magic русумли ўйинбоп смартфонини тақдим этганди. Энди унинг иккинчи авлоди ҳам тайёрланаётгани хусусида ёзганмиз.\nЎҚИНГ: РАСМАН: Nubia ҳам иккинчи геймерофони – Red Magic 2’ни жангга тайёрлаяпти! (+«жонли» сурат)\nNubia’нинг иккинчи авлод геймерофони Red Magic 2 эмас, балки Red Devil деб номланган экан. Айни дамда компания уни Хитойдаги краудфандинг сайтида эълон қилган, аммо қурилманинг барча хусусиятлари ошкор этилмаган.\nКомпания ушбу смартфонининг 10 гигабайтлик, LPDDRX4 турига мансуб тезкор хотирасига урғу берган. Аммо, очиғини айтганда, Xiaomi компаниясининг Black Shark Helo геймерофони ҳамда Mi MIX 3 слайдер флагманидан кейин 10 гигабайтлик «оперативка» унчалик ҳам янгилик эмас.\nNubia Red Devil доимий хотираси ҳам чакки эмас – 256 гигабайтлик ҳажмга эга. Шунингдек, Nubia Red Devil америкалик чипсознинг айни дамгача расман бозорга чиқарилган энг кучли – Snapdragon 845 процессори базасида ишлайди. Ўйинларда ортиқча қизиб кетмаслиги учун суюқликли совитиш тизими жорий этилган – у чип ҳароратини 13,2 даражага тушира олади. Шунинг эвазига процессор максимал частотада ҳам қизиб кетмасдан, самарадорлиги тушмасдан ишлайверади.\nЎҚИНГ: Атиги 230 долларлик Vivo Z3 – компаниянинг илк ўйинбоп смартфони тақдим этилди\nБулардан ташқари, Nubia’нинг ушбу «Қизил Иблис» смартфонида SmartPA овоз кучайтиргичига асосланган акустика тизими ҳам қўлланган бўлиб, у DTS технологиясини ҳам қўллаб-қувватлайди. Қурилма корпусидаги алоҳида тугмача эса махсус ўйин режимини ишга туширади. Бунда процессор самарадорлиги янада оширилади, RGB чироқлари ҳамда 4D Shock функцияси ёқилади.\nNubia Red Devil учун ҳозирданоқ Хитойда буюртма олина бошлаган. Унинг 10 гигабайтлик «оперативка» ва 256 гигабайтлик ички хотирага эга талқини учун 560 АҚШ долларига тенг нарх белгиланган. Геймерофоннинг бошқача конфигурациядаги талқинлари ҳам чиқиши мумкин, лекин бу ҳозирча аниқ эмас. Унинг асосий рақиби – Black Shark 2 моделининг 10 ГБ тезкор ва 256 ГБ ички хотирага эга талқини учун эса Хитойнинг ўзида 605 доллар сўралаётир.\nXiaomi компаниясининг илк ўйинбоп смартфони – глобал прошивкали, 6/64 ГБ хотирали Black Shark моделини 3 849 000 сўм эвазига Terashop.uz интернет-дўконимиздан харид қилиш мумкин.\nЎҚИНГ: Ўйин смартфонларининг келажаги порлоқми?\n#ZTE #Android смартфон #Nubia Red Magic 2 #ZTE Nubia Red Devil


20/11/2019 17:40 1056\n- Ҳамма ўз тарихини улуғлайди. Лекин бизнинг юртимиздагидек бой ўтмиш, боболаримиздек буюк алломалар ҳеч қаерда йўқ. Бу меросни чуқур ўрганишимиз, халқимизга, дунёга етказа билишимиз керак. Бу марказга келган одам улкан меросимиз ҳақида тўла тасаввурга эга бўлиши, катта маънавият олиб кетиши зарур, - деган эди Шавкат Мирзиёев бу ерга аввалги ташрифларидан бирида.\nМарказ қурилиши ва фаолияти йўлга қўйилишида ана шу мақсад асосий мезон этиб белгиланди. Қарийб икки гектар майдонда уч қаватли кўркам иморат қад кўтарди. Тўрт томонда 34 метрлик пештоқлар қурилди. Бинонинг симметрик марказида улкан шарқона гумбаз ўрнатилади.\n- Бу марказ асрлар давомида халқимизга хизмат қилади, унинг ҳар бир нақши тарихга муҳрланади. Шунинг учун марказнинг безаги, маъно-мазмуни исломий ва илмий жиҳатдан асосланган, чуқур ўйланган бўлиши керак. Одамлар ҳам ўқиб, илм оладиган, ҳам юракдан ҳис қиладиган муҳит яратиш зарур, - деди давлатимиз раҳбари.


Намозга келган бенамозлар - Fitrat.uz\nБош саҳифа / Мақолалар / Намозга келган бенамозлар\nYanvar 30, 2019\tНамозга келган бенамозларda fikr bildirishni o'chirish 287 Кўришлар\nБугунги кунда масжидларда жаноза намози ҳозир бўлганда жуда хунук бир манзарага гувоҳ бўламиз. Маййитнинг ортидан жаноза намозини ўқиш учун эргашиб келганларнинг аксарияти жамоат намозига кирмай, масжид ҳовлисида ўтириб олишларидир. Нуъайм ибн Ҳаммод Абдуллоҳ ибн Масъуд розияллоҳу анҳудан қилган ривоятда Пайғамбаримиз соллаллоҳу алайҳи ва саллам: “Ўлим кифоя қиладиган насиҳатчидир…”, деганлар. Яъни, ўлимни кўрган одамга нисиҳат қилиш шарт эмас, унинг ўзи етарлича насиҳатдир.\nНаҳотки, тобутни кўтариб келган одамнинг заррача қалби юмшамаса?! Наҳотки, кўз олдида одамлар шошиб-югуриб намозга кириб кетса-ю, улар намозхонларни “томоша қилиб” ўтиришдан уялмаса?! Наҳотки, кўз олдида тобут ичида маййит турса-ю, мен ҳам бир кун мана шу тобутга тушаман, деб ўйламаса?!\nБаъзида уларнинг сони шу қадар кўп бўладики, масжид намозхонасига кириш йўлакларигача ўтириб олишади. Намозга кирадиганлар уларнинг орасидан ўтиб кетишга қийналади. Ачинарли томонидан яна бири, уларнинг аксари ёши қирқдан ошганлар бўлади. Баъзилари шу қадар беҳаё бўлишадики, намоз ўқилгунча, улар сигарет чекиб туради. Одамлар жамоатдан чиқиши билан сигаретини отиб юбориб, “намоз”га қўшилиб олишади.\nАллоҳ таоло барчамизни ҳидоятдан адаштирмасин!\nимом хатиби Нусратуллаев Абдулбосит\nАввалги Болажонларнинг телевизор экранлари қаршисида ўтиришлари ақлий ривожланишига таъсир этадими?\nКейинги ПОКЛИКНИНГ ТУРЛАРИ


АҚШ: Фазлиддин Қурбонов террорчиликда айбдор деб топилди\nАмерикага 2009 йили қочқин сифатида борган Қурбонов 2013 йили Айдаҳо штатининг Бойси шаҳрида ўз квартирасида ҳибсга олинган эди.\nАҚШнинг Айдаҳо штати суди террорчиликда айбланган ўзбекистонлик қочқин Фазлиддин Қурбоновни беш айбловнинг учтаси бўйича айбдор деб топди.\nҚарийб бир ой давом этган судда 33 ёшли Қурбоновга нисбатан қўйилган "Ўзбекистон исломий ҳаракати" террорчи гуруҳига моддий ёрдам беришга уриниш ва тил бириктириш ҳамда ноқонуний портловчи моддага эгалик қилиш айбловлари ўз исботини топган.\nҲакамлар суди етарлича далил йўқлиги боис террорчи ташкилотга моддий ёрдам беришга оид яна икки айбловни бекор қилди.\nПрокурорлар ўзбекистонликни ЎИҲга молиявий ва техник ёрдам беришга уринишда ва Америка ҳудудида террорчилик амалиётларини ўтказиш мақсадида портловчи моддаларга эгалик қилишда айблаган эди.\nАйдаҳо штати прокурори Венди Олсон 12 август куни маҳкама якунида Қурбоновнинг иши Америкада террор ҳужумини режалаштирган барчага огоҳлантириш эканини айтди.\nФазлиддин Қурбоновга қамоқ жазоси 10 ноябрь кунга белгиланган суд мажлисида эълон қилинади. Учта айблов бўйича ўзбекистонлик 40 йилгача озодликдан маҳрум қилиниши мумкин.\nСўнг Қурбоновнинг суди Юта штатида давом эттирилиши кутилмоқда. Ўзбекистонлик қочқинга у ерда ҳам террорчиликга алоқадор айбловлар, жумладан, ЎИҲга одам ёллаш ва бомба ясаш бўйича маълумот тарқатиш айблови қўйилган.\nСуд давомида у ЎИҲ вакиллари билан интернет орқали алоқада бўлганини тан олган, бироқ террорчиликка алоқдар айбловларни рад этган эди.\nЖиззахлик 35 яшар Жамшид Мухторов эса 2012 йилнинг январь ойида Чикаго шаҳрида террор гуруҳларига моддий ëрдам берганлик ва улар сафига қўшилишга уринганлик айби билан ҳисбга олинган.


Худонинг сўзи 95 — Dilkashradio.com\nАссалому алайкум ҳурматли “Дилкаш” радиосининг азиз мухлислари. Сизлар билан яна радио тўлқинлари орқали бўлса-да учрашганимиздан бағоят миннатдормиз. Ўйлаймизки, сизлар учун тайёрланаётган эшиттиришларимиз сиз, азиз тингловчиларга манзур бўлмоқда. Азиз биродарлар, Муқаддас калом бизга аниқ айтадики, борлиқнинг яратилиши олти кун давом этган. Мана шу олти кун бошқа кунлар каби оддий ва ҳеч қандай фарқланмайдиган кунмиди ёки барибир нимаси биландир бошқа кунлардан фарқланармиди? Муқаддас калом борлиқнинг яратилиши деганда нимани назарда тутмоқда?\nАйримлар айтадики, Худованд олти кун давомида борлиқдаги шунча нарсани ярата олмайди деб. Яна бошқалар айтадики, Худованд борлиқни яратиш даврида эволюциянинг айрим йўлларидан ҳам фойдаланган деб, бўлмаса шунча нарсаларни ҳеч ким ҳеч қачон ярата олмайди. Ушбу фикрга, албатта, масиҳий биродарлар қўшила олмаймиз. Чунки юқоридаги фикрдаги инсонлар, албатта, Муқаддас каломдан хатолар топишга уринаётгани маълум. Нима учун шу пайтгача ҳеч ким каломдан ва Худованднинг қилган ишларидан ҳеч қандай хатолар топа олишмаяпти? Тўғри, нималарнидир топиб исботламоқчи бўлишмоқда, лекин ҳеч ким бунга эътибор қилмаяпти.\nАгар уларнинг айтган фикрлари тўғри бўлганида, катта шов-шувга айланиб кетиларди. Муқаддас каломдаги фикрлар билан дунёвий фикрлар ҳеч қачон бир- бирига тўғри келмаган. Худованд ҳар куни ниманидир яратганидан кейин, шу кунни эрта ва кеч билан ажратиб қўйган. Биз ушбу вақтни сутка деб айтамиз. Азиз биродарлар, Худованд олти кун давомида бутун борлиқни ярата олишига шахсан менда ҳеч қандай шубҳа йўқ. У Ўзининг буюклигини одамларга кўрсата олди. Лекин кўпчилик одамлар ушбу ҳақиқатни инкор этишмоқда.\nЎйлайманки, одамларнинг бундай ҳатти-ҳаракатидан ҳеч ким хафа бўлмайди. Чунки инсон шундай зотки, қачонки ўз кўзи билан кўрсагина шу нарсага ишонч ҳосил қилади. Лекин минг афсуслар билан айтамиз, Худованд инсонлар учун зарур бўлган барча нарсаларни яратиб бўлди. Эсингизда бўлса, Раббимиз Исо Масиҳдан ҳам мўъжиза кўрсатишини одамлар таълаб қилган эдилар. Энди азизлар, эшиттиришимизнинг бошида берилган саволга жавоб беришга ҳаракат қилсак. Шу олти кун оддий кунлардан эди. Шу олти кун бизнинг яшаб турган кунларимиздан ҳеч нарсаси билан фарқ қилмасди.\nХудованд қандай яратган бўлса, барчаси шундайлигича ҳозирги кунга қадар давом этиб келмоқда. Инсонлар доимо кимнингдир қилган яхши ишлари ҳақида ҳам ёки аксинча, салбий ишлари ҳақида ҳам гапириб келишган. Ажабмас, вақт-соат келиб Худованднинг ишлари барчага аён бўлса. Ҳурматли биродарлар, сизлар билан хайрлашар эканман, оилангизга тинчлик ва мустаҳкам имон тилаб қоламан. Шу билан бирга, азизлар, ўзимизнинг электрон почтамизнинг манзилини сизларга эслатиб ўтсам: dilkash@najot.com азизлар, мактубларингизни кутиб қоламиз. Яна радио тўлқинлари орқали учрашгунча хайр, саломат бўлинг.


Қашқадарё ҳокими тунги соат 10 дан кейин кўчада юришни тақиқлади\nҚашқадарё вилоятининг Яккабоғ туманида 30 апрель куни кечаси чойхонада овқатланиб турган мижозлар милиция ходимлари томонидан олиб кетилиб, жаримага тортилди.\nЖабрланувчилардан бирининг айтишича, милиция ходимлари бу жаримани соат 22:00 дан кейин кўчада юриш, кафе-чойхоналарда овқатланиш тақиқланганига оид қарор мавжудлиги билан изоҳлаган. Яккабоғ туманининг “Жўра” кафесида 30 апрель куни кечки соат 10 ларда овқатланиб ўтирган тўққиз одамни туман ички ишлар бўлимининг ходимлари ушлаб¸ жаримага тортган.\nМилиция томонидан олиб кетилганлардан бири ўзларига овқатни еб тугатишга ҳам имкон берилмаганини айтади.\n– Мен уч нафар дўстим билан кечқурун чойхонага кириб, овқатланиб ўтирган эдик. Бир пайт 8-9 ча мелиса кириб келди-да, “ҳамманг тур, отделга борамиз”, деди. Мен ва ўртоқларим, “биз нима гуноҳ қилдик, ҳеч кимга озор бермаган бўлсак, овқатланиб ўтирган бўлсак”, десак, мелисалар соат 10 дан кейин юриш мумкин эмас, уйда ўтириш керак, бу ҳокимнинг қарори, деб айтди”, дейди ички ишлаб бўлимига олиб кетилган хўрандалардан бири.\n"Шундан сўнг, милиция ходими энг кам иш ҳақининг 50 фоизи миқдорида жарима тўлайсизлар, уйларингга хат боради", деб айтди суҳбатдош.\nЯккабоғ тумани ички ишлар бўлимининг ўзини таниширмаган мулозими, бундай тадбирлар амалга оширилаётганини тасдиқлади. “Бундан иккита мақсад бор. Жиноятчиликнинг олдини олиш ва аҳоли хавфсизлигини таъминлаш. Лекин ҳаммани бир чеккадан ушлаб келаётганимиз йўқ, ичиб жанжал қилганларни олиб келаяпмиз”, деди бу мулозим.


ИнтерФУТБОЛ :: «Реал» сайти ўзига мос ва...\n«Реал» сайти ўзига мос ва...\nАЛОҲИДА ТАҲЛИЛ НИТИЖАЛАРИ. Футбол клубларининг расмий сайтлари орасида энг машҳури «Реал»ники, албатта. Обуначилари энг кўп 10 сайтнинг 5та АПЛ иштирокчиларига тегишли. Замонавий ҳаётни интернетсиз тасаввур қилиш имконсиз, ҳисоб. Жадал тараққиётдан ортда қолмасликка интилаётган футбол клублари янги юлдузлар топиш ёки тарбиялашга катта эътибор қаратиш баробарида ижтимоий тармоқлардаги расмий саҳифалари ривожини ҳам назардан қочираётгани йўқ. Зеро, мухлислар севимли жамоалари ва ёқтирган футболчиларига дахлдор энг сўнгги хабарлар билан тезкор равишда танишиб боришни исташади. Қолаверса, ОАВда баъзан тасдиқланмаган маълумотлар берилади. Шунинг учун бўлса керак, фанатлар клубларнинг расмий сайтларига кўпроқ ишонишади. Хуллас, жамоаларнинг ижтимоий тармоқлардаги саҳифалари шунчаки, расмиятчилик учун очилмаган, улар мухлислар билан ишлашда реал ва муҳим восита саналади.\nComscore таҳлил компанияси яқинда дижитал ва медиа бозорини ўрганиб чиқиб, 2019 йили энг кўп ўқувчиларни жалб этган футбол клублари расмий сайтлари ҳақидаги маълумотларни ҳам эълон қилди. Хулоса сифатида берилган баёнотда қизиқарли фактлар етарли. Демак, клублар сайтлари орасида «Реал» саҳифаси мутлақ етакчи. Умуман олганда, Мадрид грандининг расмий сайти 4 йилдан буён байроқдор бўлиб келмоқда. Хуллас, интернет оламининг футбол бўлимида «Қироллик клуби»никидек кенг оммалашган бошқа саҳифа йўқ. Рақамларда айтсак, ўтган йили ўқувчилар «Реал»нинг саҳифасига бир ойда ўртача ҳисобда 2 006 000 марта мурожаат қилишган. Ҳа, ҳаммаси тўғри - 2 миллиондан ортиқ ташриф. Бу бир ойлик кўрсаткич. Эҳ, шу-да машҳурлик, оммалашиш...\nРейтингнинг иккинчи қаторида жорий мавсумнинг чин қаҳрамони «Ливерпуль» сайти бормоқда. Лекин «қизиллар» саҳифаси пешқадамдан анча ортда қолмоқда. Мерсисайдликлар сайтига бир ойлик ташриф сони 1 миллионга ҳам етмади. Хуллас, «Ливерпуль» кўрсаткичи «Реал»ники олдида ҳеч нарса эмас, лекин бошқа клубларники билан таққослаганда, шунчаки, супер! Ойига 863000 марта ташриф. «Реал»нинг футбол масаласидаги бош рақобатчиси — «Барселона» саҳифаси эса ҳозирча 3-ўринда. Каталония клуби йўлга қўйган сайтни ойига 812 минг марта кузатишади. Оддий айтганда, «Ливерпуль» ва «Барселона» сайтлари кўрсаткичи ўртасидаги фарқ жуда кам. АПЛ вакилининг бу борада олдинга чиқиб кетганида, ЧЛ-2018|2019да кузатилган ўша ақл бовар қилмас «камбэк»нинг ўрни ҳам катта бўлса керак.\nҲа, рўйхатни Испания жамоаси бошқариб турибди, ҳа, кучли учликда Ла Лиганинг икки вакили бор. Бироқ интернет оламида ҳам АПЛнинг мавқеи баланд, барибир. Ҳар ҳолда, энг кўп фойдаланувчига эга 10та клубнинг 5таси айнан Англиядан. Бунда ажабланадиган томони ҳам йўқ. Демак, «Ливерпуль» сафиҳасидан ташқари, «МЮ», «Манчестер Сити», «Арсенал» ва «Тоттенхэм» сайтлари ҳам етарли «мижоз»га эга. «Шпорлар» икки йилча олдин ҳам ҳаттоки, кучли 20таликдан ташқарида эдилар. Факт шуки, атиги икки мавсумда Лондон клубининг ижтимоий тармоқлардаги машҳурлиги кескин ошди. Англия пойтахтини ҳимоя қилувчи яна бир гранд клуб — «Челси» эса аксинча, бу борада кучли 10таликка ҳам киролмади. Шунингдек, «Интер», «Милан», «Боруссия» Д. ва «Атлетико» каби машҳур жамоалар расмий саҳифалари ҳам топ-10дан ташқарида.\nРейтингнинг дастлабки 10та қаторида атиги 5та лига вакили бор: АПЛ - 5та жамоа, Ла Лига - 2та жамоа, Бундеслига, «А» серия ва Лига 1 - 1тадан жамоа. Энг асосий факт: «Реал» сайти шу қадар баланддаки, ҳаттоки, «МЮ», «Манчестер Сити», «Тоттенхэм» ва «Арсенал» клублари саҳифалари «мижоз»ларини қўшиб ҳисобласак ҳам, умумий миқдор «Мадрид»га ошуфта фойдаланувчилар сонига етмайди, барибир. Адолат юзасидан айтиш керак, футбол жамоалари учун асосий тармоқ ҳисобланган «Инстаграм»да «Реал» ва «Барселона» ўртасида деярли тенглик мавжуд. Яъни бу «майдон»да мадридликлар 84 миллион фолловерга эгалар, каталонияликлар эса 83,1 миллион обуначини ўзларига қаратишган.\n23:36 Гризманнинг опаси «Барселона» раҳбарлари билан учрашади (0)\n22:32 Қозоғистон чемпионати коронавирус сабабли яна тўхтатилди (0)\n21:50 «Интер» Санчес трансфери бўйича «МЮ»га таклиф тайёрламоқда (0)\n21:24 Милик «Ювентус» билан келишиб олди (0)\n17:20 Месси 2021 йилда «Барселона»дан кетиш ниятида (0)\n17:00 Клопп: «Ман Сити» шундай ўйнаётганда чемпион бўлиш – ажойиб» (0)\n16:50 Зидан: «Бу ғалаба 3 очкодан ҳам кўпроқ нарсани англатади» (0)\n16:33 Гвардиола: «Биз чемпионларни, етук жамоани мағлуб этдик» (0)\n15:32 «Ливерпуль» 22 йил аввалги антирекордни такрорлади (0)\n15:17 Хави «Барселона»ни бошқаришга рози (0)\n14:36 «Севилья» «Челси» киперини ижарага олмоқчи (0)\n14:09 «ПСЖ» Гризманнинг вакиллари билан алоқага чиқди (0)\n13:30 «Челси» ҳимоячиси «Интер» нишонида (0)\n13:05 Расман: Сане — «Бавария» футболчиси (0)\n12:23 ЎзПФЛ "Спорт ТВ" билан ҳамкорликда футзал баҳслари жонли трансляциясини йўлга қўйди (0)\n11:41 ПРО лига. Бугун янги мавсум бошланади... (0)\n08:40 Миржалол Қосимов: Мағлубиятсиз сериямиз давомли бўлсин... (0)\n08:10 Андрей Канчельскис: “Агар футболчиларни тўғри йўналтира олсак барчаси яхши бўлади” (0)\n07:45 Андрей Шипилов: "Ҳар қандай рақибни ҳурмат қилиш лозим" (0)\n04:29 Шарқ дурдонаси ёхуд Россиядаги Марказий Осиёлик легионерлар ҳақида... (0)


Марказий Осиёлик мигрантлар Россия қамоқхоналаридаги тизимли қийноқлардан азият чекмоқда\nРоссия қамоқхоналаридаги қийноқлар ва жинсий зўравонликлар ҳақидаги сиздирилган видео кўплаб марказий осиёлик мигрантларга Россия куч идоралари қўллайдиган даҳшатли амалиётларни эслатган.\nСуратда: Сибирнинг Иркутск вилоятидаги 19-сонли жазони ўташ муассасаси, 2005 йил, 11 июл. 2020 йил апрел ойида Сибирдаги қатъий режимли колонияда қамоқхона ходимлари маҳбусни калтаклаши ортидан рўй берган тартибсизлик Россия жазони ижро этиш тизимида кенг тарқалган зўравонликларни фош қилган. [Любов Волкова/AFP]\nОЛМАОТА – Марказий Осиёлик мигрантлар мунтазам равишда зўравонликлар, қийноқлар ва жинсий таҳқирлашга дучор бўладиган Россия қамоқхоналари ва полиция идораларидаги шароитларнинг даҳшатли манзарасини акс эттирувчи янги далиллар юзага чиқмоқда.\nШу ой бошида қийноқларга қарши кураш бўйича Gulagu.net лойиҳаси томонидан эълон қилинган видеолавҳада қамоқхона шифохонасида яланғоч эркакнинг супургига ўхшаган буюм билан зўрланиши ортидан расмийлар Саратовдаги иш юзасидан тергов бошлаган.\nУшбу видеолавҳа мамлакат бўйлаб қамоқхоналардаги қийноқ ҳолатларини акс эттирувчи мингдан ортиқ файллардан бири бўлган.\nGulagu.net сайти шунингдек, Мўғулистон яқинидаги 200 мингдан ортиқ аҳоли истиқомат қиладиган Иркутск вилояти Ангарск шаҳридаги 15-сонли жазони ижро этиш колонияси билан боғлиқ воқеани ҳам фош этган. Муассаса қўриқчилари 2020 йил апрелдаги ғалаён учун шафқатсиз қасос амалиётини бошлаб, калтаклаш ва зўрлаш орқали сохта иқрорномалар олиш учун маҳбусларни бир-бирига қарши гиж-гижлаган.\n2011 йилнинг 21 феврал куни Москвада Иркутск қамоқхонасидаги қийноқ ҳолатлари ҳақидаги ҳужжатли филмни кўраётган томошабинлар. [Алексей Сазонов/AFP]\n26 май куни олинган сурат: қамоқ муддатини ўтаётган Кремл танқидчиси Алексей Навалний Москвадан 120 км узоқликда жойлашган Петушки шаҳрида ўтказилган суд мажлисида видеоалоқа орқали иштирок этмоқда. [Dimitar Dilkoff/AFP]\nАнгарсклик собиқ маҳбус – 25 яшар Алексейнинг (исми хавфсизлик важидан ўзгартирилган) сўзлаб беришича, камерадошлари қамоқхона раҳбариятининг буйруғи билан унинг қўлларини боғлаб, оёқларидан осиб қўйган ва ғалаён вақтида иккита камерани синдирганини тан олмагунича калтаклаган.\nҚамоқдаги тартибсизликлардан сўнг, Алексей ва ҳозирда озодликка чиқиб, AFP билан суҳбатда бўлган яна бир маҳбус – асли тожикистонлик 40 ёшли Рустам (исми ўзгартирилган) Иркутскдаги 1-сонли тергов изоляторига ўтказилгач, уларнинг ҳолати янада оғирлашган.\nАйнан ўша ерда маҳбуслар қамоқхона нозирларининг буйруғи билан уларга ҳужум қилишган.\n«Улар тақдиримни синдиришди», дейди маҳбуслар томонидан зўрланган Алексей Россия қамоқ лексиконидаги иборани кўзда тутиб.\nЎша маҳбуслардан бири Денис Голиковнинг айтишича, 2020 йилнинг апрел-июл ойлари оралиғида қўриқчилар унга 150 нафар маҳбусни қандай қилиб бўлса ҳам айбига иқрор қилдиришни буюрганлар.\n«Ўлдиришдан бошқа ҳамма нарсага рухсат берилган эди», дейилади унинг AFP ихтиёрига келиб тушган гувоҳлик кўрсатмаларида.\nМарказий Осиёлик жабрдийдалар\nЖазони ўтаб озодликка чиққан тожикистонлик 36 ёшли Маҳмуд Карвонсарой билан телефон орқали суҳбатида Ангарскдаги қўриқчилар уни дубинкалар билан уриб, икки қовурғасини синдиришганини айтди.\n«Мен фақат жисмоний жароҳатлар билан қутулдим. Бошқалар бундан ёмонроқ ҳолатга тушдилар», дейди Маҳмуд жинсий тажовузга ишора қилиб.\n«Қийноқлардан холи Сибир» ҳуқуқбон ташкилоти раҳбари, иркутсклик Святослав Хроменковнинг айтишича, Россия қамоқхоналарида марказий осиёлик мигрантларни қийноққа солиш ҳолатлари кўп учрайди.\nУ Тоҳиржон Бакиев исмли ўзбек билан боғлиқ шов-шувли ҳолатни мисол қилиб келтирган.\nGulagu.net сайтининг ёзишича, 2021 йил январда Иркутскдаги 6-сонли ахлоқ тузатиш колонияси маҳбуслари маъмуриятнинг буйруғи билан қасддан жанжал чиқариб, мусулмон Бакиевни дини сабабли ҳақоратлаганлар.\nБакиевнинг камерадошлари қамоқхона ходимлари кўз олдида уни қийноққа солишган. Маҳкумлар Бакиевни калтаклагач, «унинг орқасига швабра тиқиб, ички аъзоларига шикаст етказган ва жиддий жароҳатлаган».\nШундан сўнг зўравонлар уни икки қаватли каравот остига ташлаб, сумкалар билан яшириб қўйишган.\nБакиев икки кундан кўпроқ вақт ўтиб, қамоқхона блокидаги информатор Gulagu.net нашрини хабардор қилганидан кейингина қутқарилган.\nМарказий Осиёлик маҳбуслар ҳам россиялик маҳкумлар тарафидан ирқчилик асосидаги зўравонликларга дуч келади, бироқ улар камдан-кам ҳолларда шикоят қиладилар, дейди Хроменков.\n«Ҳибсга олинган ёки қамоққа тушган Марказий Осиёликлар шикоят қилишдан чўчийди, чунки озодликка чиққандан сўнг улар хорижликлар вақтинча ушлаб туриладиган махсус муассасага жойлаштирилиши ва депортация қилиниши мумкин», деди у. «Шу сабабли улар кўпинча сукут сақлайдилар».\n«Маҳбуслар депортация бўлишни истамайдилар, чунки озодликка чиққандан кейин ҳам Россияда ишлашни хоҳлайдилар», дейди у. «Улар чидайдилар ёки пора берадилар.»\nПолиция қийноқлари ва зўравонликлари\nХроменковнинг сўзларига кўра, мигрантларни калтаклаш ва қийноққа солиш ахлоқ тузатиш муассасаларидан ташқарида ҳам кенг тарқалган бўлиб, айбдорлар одатда жазосиз қолишади, чунки қурбонлар адолат излашга ҳаракат қилмайдилар.\n«Бир куни бизга Ўзбекистондан келган бутун бир қурилиш жамоаси телефон қилиб, Иркутск вилоятидаги бир шаҳарчанинг полиция идорасида калтакланганидан шикоят қилди, бироқ улардан бирортаси ҳам ариза ёзиш учун олдимизга шахсан келгани йўқ», деди у.\nРоссия ҳуқуқ-тартибот идоралари инсон ҳуқуқлари, айниқса, мигрантлар ҳуқуқларини мунтазам равишда поймол қилиб келади.\nПолиция идораларида мигрантларни қийноққа солиш ҳолатлари тез-тез юз бериб туради, бу одатий ҳолат, дейди Россиядаги Марказий Осиёлик меҳнат мигрантларига ҳуқуқий ёрдам кўрсатувчи Москвадаги «Утро Мира» нодавлат ташкилоти раиси Валентина Чупик.\n«Полиция мигрантларни ҳибсга оладиган бўлса, соатлаб, баъзан кунлаб овқатсиз, сувсиз ва ҳожатхонасиз, ташқарида қуёш тагида, ёмғир остида ёки совуқ ҳавода, ёхуд 20 квадрат метрли камерада 70 киши билан ушлаб туриши мумкин ва кўп ҳолларда улар калтакланадилар», деди у.\nЧупик полициянинг қонунбузарликларига 25 сентябр куни Федерал хавфсизлик хизмати (ФСБ) ходимлари уни Арманистон сафаридан қайтгач, Москванинг Шереметьево аэропортида қўлга олганида шахсан ўзи гувоҳ бўлди.\n15 йилдан ортиқ Россияда яшаган бўлишига қарамай, расмийлар унинг ҳужжатларини олиб қўйиб, 2 октябргача аэропортдаги ҳибсхонада ушлаб туришган, сўнгра у Арманистонга қайтиб кетган ва ўша ерда қолган.\nКремл унга бюрократик сабаб билан Россияга кириш 30 йилга тақиқлангани айтса-да, ФСБ зобитларидан бирига кўра, бунга аслида унинг Ички ишлар вазирлигини тез-тез танқид қилиб туриши сабаб бўлган.\nЧупикка кўра, Россия полицияси мигрант аёлларга нисбатан ҳам қийноқлар қўллайди.\n«Уларни жисмонан дўппослашмаса ҳам, узоқ муддат овқат ва сувсиз, ҳожатга чиқармай қамоқда ушлашади», деб айтган у.\nКалтакланган ва қийноққа учраган мигрантлар одатда бу ҳақда хабар бермайди ёки шифохонага бормайди, чунки улар бундай вазиятларда ўз ҳуқуқларини қандай химоя қилишни билмайдилар, деб айтган Чупик.\nРоссия ОАВ қамоқхоналардаги қийноқларни қораласа-да, Марказий Осиёликларга нисбатан расмийлар томонидан ҳар куни қўлланиладиган зўравонликлар борасида сукут сақлайди.\n«Россия ОАВ мигрантларнинг қийноққа солиниш ҳолатларини деярли ёритмайди», дейди Москва супермаркетларидан бирида кассир ва сотувчи бўлиб ишлайдиган Жибек Кангелдиева.\n«Россия фуқароларининг ҳуқуқлари уларникидан юқорироқ баҳоланадими?»\nСовет даврига қайтиш\nБу орада Россиядаги сиёсий маҳбуслар сони жорий йилда кескин ошган, бу тенденция Совет даври репрессияларини ёдга солмоқда, деб хабар беради чоршанба (27 октябр) куни Россиядаги инсон ҳуқуқларини ҳимоя қилиш бўйича «Мемориал» ташкилоти AFP нашрига.\nТашкилот Россияда камида 420 та сиёсий маҳбусни рўйхатга олган, ўтган йили уларнинг сони 362 та эди.\n«Афсуски, рақамлар ҳар йили мунтазам равишда ошиб бормоқда», дейди «Мемориал»нинг сиёсий маҳбусларни қўллаб-қувватлаш дастури раҳбари Сергей Давидис инсон ҳуқуқларига таҳдидни назарда тутиб.\n«Бу жуда ачинарли ва хавотирли ҳақиқат.»\n«Мемориал» ўз ҳисоб-китоблари орқали сиёсий маҳбусларни аниқлашда Европада хавфсизлик ва ҳамкорлик ташкилоти (ЕХҲТ) ва Европа Кенгашининг кўрсатмаларидан фойдаланади, аммо ҳақиқий рақамлар «бундан икки ва ҳатто уч марта кўп бўлиши мумкин», дейди Давидис.\n«Улар Совет давридаги рақамлар билан солиштиргулик.»\nСовет даврига оид диссидентлар ҳисоб-китобига кўра, 1987 йилда Совет Иттифоқида 700 дан ортиқ сиёсий маҳбус бўлган.\n«Советлар вақтида амалда бўлган усулларга қайтяпмиз», дейди Совет даври диссиденти ва журналисти Александр Подрабинек ўша вақтларда ўзгача фикрловчилар суд тизими орқали жазолангани ва қамоқхоналарда кенг миқёсда қийноқлар қўлланганини назарда тутиб.


Абдулла Қодирий. Тиланчилик ёхуд енгил касб (1920) | www.ziyouz.uz\nБош саҳифа МатбуотЖадид матбуотиАбдулла Қодирий. Тиланчилик ёхуд енгил касб (1920)\n← Аввалги Аввалги Абдулла Қодирий. Бизда театру ишининг бориши (1919)\nКейинги → Кейинги: Абдулла Қодирий. Эски шаҳар «ЧеКа»си атрофинда (1920)


Ҳайвонот — Latifa.uz\nҲайвонот ҳақида латифалар\n— Сигиринг қандай қилиб кунига 30 литр сут беради?\n— Бу жуда осон. Мен эрталаб молхонага кираман-да, “Бугун сут ичамизми ёки гўшт еймизми?” - дейман.\nБошқа уйга адашиб кириб қолган сигир нима дейишини билмай:\n“Кечирасизлар, сут олмайсизларми?” дебди.\n''Бузоқни югургани сомонхонагача'' деган мақолни эшитган бузоқ умуман югурмайдиган бўлибди.\nБир одам ўрмонда адашиб қолиб қўрқанидан “А-у-у, а-у-у” деб қичқирар эди. Шунда бир айиқ одамнинг ёнига келиб:\n— Мунча қичқирасан?! Ҳамма ёқни бошингга кўтариб, - дебди.\n— Адашиб қолдим. Кимдир эшитармикан деб бақираётган эдим, - деса, айиқ:\n— Мен эшитдим, яхши бўлдими!? - дебди.\nЎқитувчи фасллар ҳақида гапириб, сўрабди:\n— Олма узишга қайси вақт қулай?\nСобиров жавоб берибди:\n— Боғбоннинг ити боғланган вақт қулай.\n#Болалар #Ҳайвонот #Уддабуронлар\nИкки ит учрашиб қолишибди. Бири иккинчисига дермиш:\n— Хўжайинимни шу қадар қўлга ўргатиб олдимки, сўрашиш учун ҳар гал панжамни кўтарсам, гўшт берадиган бўлди.\nҲайвонларга қизиқувчан йигит зоодўконга кириб сўрабди:\n— Сизларда гапирувчи ҳайвон борми?\n— Бор. Бизда қирқоёқ деган жонивор бор. У бемалол гаплашади, - дебди сотувчи.\n— Илтимос, қирқоёқ берсангиз, - деб сотиб олибди.\nУйига келгач, қирқоёққа овқат берибди. Бироздан сўнг йигит:\n— Юр, кўчага чиқиб келамиз, - деса, қирқоёқ индамасмуш. 10 дақиқа ўтиб, йигит яна:\n— Юр деяпман кўчага чиқамиз, - дебди.\n— Шошмай тур, пойафзалларимни кийиб олай! – дермиш.\nОна-бола пашшалар деворда ўтирса, она пашша боласига дебди:\n— Сен ҳадеб одамлар гавжум столга бориб овқатланаверма! Бир чеккада қолдиқларни егин!\n— Кеча одамлар кўп жойда учиб юргандим, росса мени орқамдан қарсак чалиб, қўлларини силкитишди. Менга ёқди. Бугун ҳам бормоқчиман, ойижон... – дебди.\nҚайсидир бир чекка қишлоқда кунига 2 та тухум қўядиган товуқ бор экан.\nХўроз уни “енгилтак” деб катакдан ҳайдаб юборган экан.


ЎзА - Бўлғуси курсантлар синовдан ўтди\n10.07.2014 11:55 Ватан ҳимояси – муқаддас бурч\nМамлакатимизнинг барча олий ҳарбий таълим муассасаларида 10 июль куни давлат тест синовлари бўлиб ўтди.\nПрезидентимиз Ислом Каримов раҳнамолигида Қуролли Кучлар тизимида амалга оширилаётган кенг кўламли ислоҳотлар жараёнида ҳарбий таълимни такомиллаштиришга алоҳида эътибор қаратилмоқда. Ўқув-тарбия ишлари ва қўшинларнинг жанговар фаолиятини ташкил этишнинг янги шакл ва методлари яратилмоқда. Зарур касб кўникмалари ва ташкилотчилик қобилиятига эга, интеллектуал салоҳияти юқори, мураккаб вазиятларда тўғри қарор қабул қилишга қодир офицер кадрлар тайёрланмоқда.\nДавлатимиз раҳбарининг 2005 йил 19 апрелдаги “Ўзбекистон Республикасида ҳарбий таълим тизимини такомиллаштиришга оид қўшимча чора-тадбирлар тўғрисида”ги фармойиши бу борада дастуриламал бўлмоқда. Ушбу ҳужжатга мувофиқ олий ҳарбий таълим муассасаларида тест синовлари 10 июлда ўтказилиб, курсантликка қабул қилинганлар рўйхати 15 июлда эълон қилинмоқда.\nЎзбекистон Республикаси Мудофаа вазирлигининг олий ҳарбий таълим муассасаларида ёшлар ўттизга яқин мутахассислик бўйича таҳсил олмоқда. Тошкент олий умумқўшин қўмондонлик билим юртида мотоўқчи ва чегара бўлинмалари учун юқори малакали офицерлар тайёрланмоқда. Билим юртидаги замонавий ўқув хоналари, қурол-яроғ ва жанговар техника, машғулотлар ўтказиш комплекслари, спорт иншоотлари, ахборот-ресурс маркази ёшларни жисмонан ва маънан етук инсонлар сифатида шакллантиришга хизмат қилмоқда. Малакали профессор-ўқитувчилар тўрт йил давомида уларга касб сирларини ўргатмоқда.\nЖорий йилда абитуриентлар сони янада кўпайди. Бу олий ҳарбий таълим муассасасида таҳсил олиб, келажакда офицер сифатида эл-юртимизга садоқат билан хизмат қилишни истаган ёшлар сафи тобора кенгайиб бораётганидан далолатдир. Улар сафида муддатли хизматни ўтаб бўлган ва шартнома бўйича ҳарбий хизматчилар кўпчиликни ташкил этаётир.\nШартнома бўйича ҳарбий хизматчи, оддий аскар Рамазон Аллаев ушбу олий ҳарбий таълим муассасасига ҳужжат топширди.\n– Тест синовларини муваффақиятли топширишимга ишонаман, – дейди Рамазон. – Насиб этса, ушбу олий ҳарбий таълим муассасасига ўқишга кириб, Ватанимга хизмат қиламан, деган умиддаман.\n– Ўғлим Бобурни қўллаб-қувватлаш учун келдик, – дейди бухоролик Ботир Дурдиев. – Уч ўғил-қизни тарбиялаб вояга етказдик. Кенжамиз Бобур ҳарбий билим юртига ўқишга кираман, дея тинмай ўқиб, спорт билан шуғулланиб келди. Омади келиб курсант бўлишидан умид қилиб турибмиз.\nШу куни Тошкент ахборот технологиялари университети махсус факультетида ҳам тест синовлари ўтказилди. Ундан муваффақиятли ўтган ёшлар алоқа, телекоммуникация ва ахборот технологиялари соҳасида ҳарбий мутахассис бўлиб етишади.\nЎзА, Зиёдулла Жонибеков, Сарвар Ўрмонов (сурат)


Тошкент вилояти юқумли касалликлар шифохонасининг бош шифокори — вилоят бош инфекционисти Гулжаҳон Йўлдошевага нисбатан қўлланилган «қамоққа олиш» эҳтиёт чораси ўзгартирилиб, уй қамоғига ўтказилган куниёқ унинг ўрни «тўлдириб қўйилган»га ўхшайди.\nССВ ҳам Гулжаҳон Йўлдошева иши бўйича расмий муносабат билдирди\nҲозирда Тошкент вилояти юқумли касалликлари шифохонаси бош шифокори, вилоят бош инфекционисти Гулжаҳон Йўлдошеванинг қамоққа олиниши масаласи интернет тармоғида кенг муҳокамаларга сабаб бўлмоқда.\nCOVID-19 дан тузалган баъзи болалар ва катталарда аниқлана бошлаган MIS-A яллиғланиш синдроми SARS-CoV-2 нинг биргина асорати бўлмаслиги мумкин.\nШу жараёнда ўзи ҳам вирусга чалинди, бироқ дарҳол кўрпа-тўшак қилиб ётиб олгани йўқ. Курашди, охиригача курашди...\nКеча ижтимоий тармоқларда Андижонда шифокор ИИБ ходими томонидан калтакланганига оид хабар тарқалди. Узуқ-юлуқ лавҳада шифохонада икки эркак муштлашаётгани, уларни ажратишга уринаётган яна бир шахснинг ҳаракатлари беҳуда кетаётгани ва вояга етмаган бир боланинг жон ҳолат чинқирганини илғаш мумкин эди, холос.\nШифокорларнинг табассуми — Covid-19 устидан тез орада ғалаба қозониш сари умид бағишлайди.\nЎзбекистонда коронавирус жорий йил 15 март куни илк бор институтимиз клиникаси лабораториясида аниқланди. Ҳеч эсимдан чиқмайди, ўша куни кечаси соат 3:00 атрофида лаборатория ходимлари қўнғироқ қилиб, хориждан келган ватандошимизнинг натижалари мусбат чиққани ҳақида хабар беришди.\nУ бошқа шифокорлар билан биргаликда буйрак савдоси билан ҳам шуғулланган.\n2020 йилнинг 23 июль куни ишонч телефони орқали Тошкент шаҳар ИИББ бошлиғига Чилонзор тумани оилавий поликлиникаларидан бирида ишловчи шифокор Зулхумор И. мурожаат қилган.


Яна 21 та Xiaomi смартфонига барқарор MIUI 10 тарқатилмоқда – бундай моделларнинг умумий сони 39 тага етди! - Terabayt.Uz\nЯна 21 та Xiaomi смартфонига барқарор MIUI 10 тарқатилмоқда – бундай моделларнинг умумий сони 39 тага етди!\nXiaomi компанияси ўз смартфонлари учун MIUI 10 график қобиғига асосланган прошивка тарқатилишининг иккинчи тўлқинини эълон қилди. Мазкур дастурий таъминот дастлаб жорий йилнинг сентябрида айрим моделлардаги телефонлар учун тақдим этилганди.\nЭнди MIUI 10 асосидаги прошивкалар яна 21 моделдаги смартфонлар учун чиқарилди. Шу билан, MIUI 10 прошивкали Xiaomi смартфонлари моделларининг умумий сони 39 тага етди.\nХуллас, янги график қобиқ асосидаги прошивка қуйидаги русумларга мансуб Xiaomi смартфонларига тарқатила бошлади: Mi Max 2, Mi 4s, Mi 4c, Mi 5s, Mi 5s Plus, Mi Max, Mi 4, Mi Max Prime, Xiaomi Redmi 5A, Redmi 4, Redmi 4A, Redmi 4X, Redmi Note 5A, Redmi Note 4, Redmi Note 5A Prime, Redmi Note 4X (иккита версияси), Xiaomi Redmi Note 4 (Mediatek процессорли), Redmi Pro, Mi Note 3 ва Redmi 5 Plus.\nЭслатиб ўтамиз, бу ерда гап хитойча версиядаги барқарор MIUI 10 прошивкаси ҳақида кетмоқда. Глобал талқиндаги MIUI 10 график қобиғига асосланган прошивкалар эса кейинроқ чиқарилади.\nХитойча ва глобал прошивкали, турли моделлардаги Xiaomi смартфонларини эса 839 000 сўмдан бошланувчи нархларда Terashop.uz интернет-дўконимиздан онлайн усулда харид қилиш имкони мавжуд.\n#Xiaomi #андроид смартфон #мобиль операцион тизим #MIUI 10


26 феврал 2021, Тошкент вақти: 15:45\nЖанубий Кореяда кейинги уч ой давомида кўмир билан ишлайдиган иссиқлиқ электр станцияларининг 25 фоизи иши вақтинча тўхтатилади. Қиш ойларида электр энергияси талаб юқори бўлса-да, ҳаво ифлослангани учун шундай чора кўришга қарор қилинган.\nЖанубий Корея иқтисоди жаҳонда 11-ўриндаги йирик иқтисод бўлиб, кейинги йилларда мамлакатда ҳаво кескин ифлосланганига оид хавотирлар урчимоқда.\nМамлакатда ҳаво ифлосланиши “ижтимоий ҳалокат” ўлароқ кўрилади. Жанубий кореяликлар орасида кўпчилик мамлакатдаги ифлос ҳаво манбаси Хитой эканлигига ишонади. Жанубий Кореяга яқин жойлашган Хитой ҳавони ифлослантирувчи дунёдаги энг йирик давлатдир.\nЖанубий Корея табиий бойлик ва ресурсларга бой бўлмаса-да, мамлакатда 60 та кўмир билан ишлайдиган электр станцияси бор. Бу станциялар мамлакатдаги ялпи электр энергиясининг 40 фоизини ишлаб чиқаради.\nЖанубий Корея Савдо, саноат ва энергетика вазирлиги февраль охиригача 8-15 станция фаолияти тўхтатилишини маълум қилди.\nҚолган электр станциялар эса айни муддат давомида 80 фоиз қувватда ишлайди. Вазирликнинг маълум қилишича, бу чоралар майда чанг заррачалари кўламини 44 фоизгача озайтиради.\nҚиш ойларида электр энергиясига талаб юқори бўлади. Хусусан, январнинг тўртинчи ҳафтасида электр энергиясига бўлган талаб максимал даражага етиш кутилмоқда.\nБундай пайтларда дўконлар эшикларини очиқ сақлаш ман этилади. Қоидага амал қилмаганларга 2500 долларгача жарима солинади.\n“Ҳокимият нимага йўлларни фақат президент учун қилади, халқ учун эмас?”\nПандемия Ўзбекистон ва Россия ўртасидаги маданий алоқаларга салбий таъсир этмоқда


Рус тилини ўрганамиз! – idum.uz\nadmin 20.02.2021 Рус тилини ўрганамиз! 1та фикр билдирилган\nРус тилида род (жинс) тушунчаси (видео)\nadmin 06.01.2021 Рус тилини ўрганамиз! 4 фикр билдирилган\nУшбу саҳифа орқали рус тилидаги «сонлар ва ҳисоб» мавзусидаги русча-ўзбекча сўзлашгич рукни остида янги сўзлар билан танишиб чиқишингиз мумкин. Ҳар сафаргидек, мавзуни мустаҳкамлашингиз учун видео қўшилди. «Рус тилини ўрганамиз!» рукнининг кейинги саҳифаларида сон ҳақида янада кўпроқ маълумот берамиз.\nadmin 30.10.2020 Рус тилини ўрганамиз! Фикр билдирилмаган\nadmin 16.10.2020 Рус тилини ўрганамиз! Фикр билдирилмаган\nadmin 30.09.2020 Рус тилини ўрганамиз! 3 фикр билдирилган\nadmin 18.06.2020 Рус тилини ўрганамиз! 6 фикр билдирилган\n🔥73.1 K марта кўрилди\nadmin 29.04.2020 Рус тилини ўрганамиз!, Тестлар 35 фикр билдирилган\nУшбу саҳифада рус тилидаги «Причастие», яъни сифатдошлар, уларнинг турлари, тузилиши ва морфологик тахлили ҳақида батафсил маълумот берамиз. Видеороликлар ушбу мавзуни яхшироқ тушунишингизга ёрдам беради деган умиддамиз.\n26.03.2016 Рус тилини ўрганамиз! 1та фикр билдирилган


Ҳаага суди Косоводаги урушда содир этилган жиноятларни тергов қила бошлади\n28 сентябр 2021, Тошкент вақти: 01:28\nКосово бўйича Ҳаага суди. 2021 йилнинг 15 сентябри.\nНидерландиянинг Ҳаага шаҳрида 1998-1999 йилларда Косовода бўлган урушда содир этилган жиноятларни кўриб чиқиш бўйича ташкил этилган суд илк жараённи бошлади. 15 сентябрда бошланган суд жараёнининг биринчи кунида айбланувчиларга расман айблов билдирилади, прокурорлар ва адвокатларга сўз берилади.\nСуд доирасида Косово озодлик армияси қўмондони Солиҳ Мустафога қотиллик, асирларни қийноққа солиш ва ноинсоний муносабатда бўлиш, суд қарорисиз одамларни қамоққа олиш каби айбловлар билдирилмоқда. Терговнинг билдиришича, Мустафо бу жиноятларни 1999 йилнинг апрелида Злаш шаҳрида содир этган.\n49 ёшли Солиҳ Мустафо бу айбловларни тан олмаяпти. У ўтган йили Косово Мудофаа вазири маслаҳатчиси лавозимида ишлаб турган вақтда қўлга олинганди.\nЭтник албанлар ва серб қуролли гуруҳлари ўртасидаги урушда содир этилган жиноятларни тергов қилиш бўйича Ҳаага суди 2015 йилда ташкил этилган эди.\nЕвропа Иттифоқи шафеълигида ташкил этилган мазкур суд Косово қонунлари асосида иш олиб боради. Бироқ гувоҳларга босим ўтказилишининг олдини олиш мақсадида суд жараёни Ҳаагада бўлиб ўтади.\nКосово Сербия билан урушдан сўнг 2008 йилда ўз мустақиллигини эълон қилган эди. Бунга қадар у Сербия тассаруфидаги мухторият бўлган. Ўшандан бери Косово мустақиллигини 110 давлат тан олди. Бироқ Сербия шу кунгача Косовони ўз ҳудудининг бир бўлаги сифатида эътироф этади.


Дин – илм ва амалдир!\nБаъзилар динни фақатгина баданий ибодатдан иборат деб ўйлашади. Ҳолбуки, дин илм ва ибодатдир. Илмсиз дин фалокатдир.\nЎйлаб кўринг, бир пайтлар шундай кишилар чиқдики, саҳобалар уларнинг қилган амаллари олдида ўз амалларини оз ҳисоблаб қолишди. Аммо у кишиларда ибодат бўлсада англаш йўқ эди, фиқҳ йўқ эди, илм йўқ эди. Оқибат шу бўлдики, улар Расулуллоҳ соллаллоҳу алайҳи васалламдан сўнг башариятнинг энг гултожлари бўлган саҳобалар розияллоҳу анҳумга қарши қилич кўтаришди.\nИмом Молик роҳимаҳуллоҳ айтадилар: “Бир қавм ибодатни исташди, илмни зое қилишди. Оқибатда Муҳаммад алайҳиссаломнинг умматига қилич яланғочлаб қарши чиқишди. Агар улар илм олишганида илм уларни бундан тўсган бўлар эди!”.\nҲасан Басрий роҳимаҳуллоҳ айтадилар: “Илмсиз амал қиладиган киши ислоҳдан кўра кўпроқ фасод қилади. Илмни шундай талаб қилингки, ибодатга зарар етмасин. Ибодатни шундай қилингки, илмга зарар етмасин!”.\nИбодатнинг кўпи илмдан беҳожат қилмайди. Дин ва дунёни тушуниш албатта илмдадир!\nНабий соллаллоҳу алайҳи васаллам: “Олимнинг обиддан афзаллиги худди тўлин ойнинг бошқа юлдузлардан афзаллиги кабидир”, дейдилар.\nБугун ҳам мусулмон умматини қони тўкилишида динсизлар билан бир қаторда илмсиз мусулмонларнинг, ақидаси бузуқ обидларнинг ҳам яхшигина ҳиссаси бор. Зеро, бир мусулмоннинг ноҳақдан қони тўкилганидан, Аллоҳ учун бу дунёнинг йўқ бўлиб кетиши енгилроқдир!\n536 марта ўқилди


ЯХШИ ЎҚИТУВЧИ » Past Darg'om haqiqati\nБош Сахифа » Маърифат ва Маданият » ЯХШИ ЎҚИТУВЧИ\nМуаллиф: Admin дан 9-10-2017, 14:45, курилди: 22\nДарвоқе, "Излаган имкон топади", дея бежиз айтилмаган. Сидқидилдан қилинган меҳнат самара бермай қолмайди. Шоҳиста Норқулова, Гулмира Абдуллаева, Гулбиби Қурбонова, Абдураҳмон Луккиев сингари тажрибали устозлар таълим-тарбиясини олган 9-синф ўқувчилари Гулдона Авғонова, Комил Жўрақулов, Умида Самадовалар она тили, математика фанларидан 2016-2017 ўқув йили фан олимпиадасида туманда фахрли 2, 8-синф ўқувчиси Ойбек Давронов «Билимлар беллашувида» француз тили фанидан вилоят миқёсида 3-ўринни эгаллашга муваффақ бўлди.\nЁш авлоднинг ҳар томонлама етук, маънавий ва жисмонан соғлом вояга етишида спортнинг алоҳида ўрни бор. Мактабда 2016 йилда янги спорт зали ишга тушган. Миллий кураш, футбол, волейбол, баскетбол секциялари мунтазам ишлаб турибди. Айниқса, тажрибали мураббий Хуршид Жўрақулов раҳбарлигида Рамзиддин Ҳамидов, Жаҳонгир Абдуллаев, Дониёр Найманов, Беҳрўз Шералиев, Хушнудбек Ҳамидов, Шербек Сайфиев, Давлатбек Жўрақулов, Хондамир Фарҳодов каби ёш спортчилар каратэ бўйича ўзига хос муваффақиятларга эришмоқда. 2016 йилда Ҳакимжон Жайлововнинг "Leet KuneDo" йўналиши бўйича ўсмир ва катталар ўртасида 75-80 килограмм вазн тоифасида биринчи, Турон якка курашидан 28 килограмлик вазнда Гулмира Самадова, Ҳакимбек Эгамбердиевларнинг биринчи, Охун Қораевнинг «Таэквондо ИТФ» спорт тури бўйича вилоят очиқ биринчилиги мусобақасида фахрли биринчи, Саломат Обрўева ҳамда Ҳакимжон Жайлововларнинг 2000-2001 йилларда туғилган ўсмирлар ва қизлар ўртасида "ARMRESTLIN" бўйича 2 ва 3-ўринларни, Тоҳир Нишонов умумий қўл жанги бўйича туманлараро мусобақада фахрли учинчи ўринни эгаллагани таълим даргоҳида жисмоний тарбия ва спортга эътибор катта эканлигидан далолатдир.\n- Ёш авлод дунёқараши, ҳаётга муносабати тўғри шаклланишида мактабда ўтказиладиган тадбирларнинг аҳамияти катта, - дейди маънавий-маърифий ишлар бўйича директор ўринбосари Улуғмурод Абдуллаев. - "Ёш китобхон", "Мен севган касб", "Келажак ва ёшлар", "Ҳуқуқ ва инсон", "Азизсан, Ватан", "Буюк юрт келажаги - менинг тақдиримда" каби давра суҳбатлари, тадбир ва кечаларнинг ташкил этилиши ўқувчиларнинг фикр, интилиш ва эзгу орзу-ниятларида тўғри йўл танлаш муҳитини яратмоқда.\nҲа, устоздаги жонкуярлик шогирдга камолот бахш этади.\n- Ўринбосар раҳбарнинг қаноти ҳисобланади, - дейди мактаб сарбони А.Норқулов. - Ўқув-тарбия ишлари бўйича Мурод Маматов, руҳшунос Қувон Қиличевларнинг талабчанлиги ўқувчилар фаоллигида, ҳамкасблар қатъиятида яққол сезилади. Муҳими ота-оналар, болалар онгида "яхши ўқитувчи", деган таърифга лойиқ устозлар билим даргоҳимизда кўп. Шундай нисбат берилган жамоадошларнинг оз эмаслиги энг катта ютуғимиз.\nКалит сўз: ЯХШИ ЎҚИТУВЧИ